Pantai Sungai Kajang jangka dibuka semula masa terdekat
Oleh ISKANDAR SHAH MOHAMED

29 Januari 2023, 2:17 pm
KUALA SELANGOR – Pantai Sungai Kajang, Tanjong Karang yang disita sejak 10 Januari lalu dijangka akan dibuka semula kepada orang awam dalam tempoh terdekat.
Ahli Parlimen Tanjong Karang, Datuk Dr. Zulkafperi Hanapi berkata, persetujuan itu dimaklumkan menerusi pertemuan beliau dan Pengarah Jabatan Perhutanan Negeri Selangor (JPNS), Datuk Ahmad Fadzil Abdul Majid pada Rabu lalu.
Kata beliau, tindakan penarikan sitaan itu antara langkah jangka masa pendek bagi menyelesaikan isu berkenaan.
“Pertemuan khas itu membincangkan pelbagai isu mengenai Pantai Sungai Kajang termasuk melibatkan penyelesaian jangka panjang. Saya sudah membuat surat rasmi untuk diserahkan kepada JPNS esok dan pantai itu akan dibuka secepat mungkin,” katanya ketika ditemui selepas meninjau pantai itu, hari ini.
Kosmo! pada 20 Januari lalu melaporkan semua pihak diminta akur dengan arahan tidak menceroboh Pantai Sungai Kajang di Tanjong Karang yang telah disita Jabatan Perhutanan Negeri Selangor (JPNS), minggu lalu.
Pegawai Daerah Kuala Selangor, Mohd. Raiz Radzuan memaklumkan masyarakat harus mengetahui bahawa sitaan dan larangan itu dilakukan kerana pantai berkenaan adalah tanah rizab hutan selain mahu mengekalkan hutan paya bakau.

Jelas Zulkafperi, sitaan pantai itu memberi kesan terutama kepada lebih 20 peniaga kecil di kawasan berkenaan yang terjejas pendapatan.
“Pantai Sungai Kajang merupakan satu-satunya kawasan pantai terbuka kepada pengunjung untuk beriadah di Tanjong Karang. Sitaan itu menimbulkan rungutan orang ramai termasuk peniaga makanan dan minuman yang mencari rezeki sejak sekian lama,” ujarnya. -KOSMO!ONLINE


PN Selangor sedia terima Noh, ahli parti UMNO
Oleh ISKANDAR SHAH MOHAMED

29 Januari 2023, 2:38 pm
KUALA SELANGOR – Perikatan Nasional (PN) Selangor bersedia menerima penyertaan pimpinan dan ahli UMNO termasuk Tan Sri Noh Omar bagi memperkukuhkan lagi jentera pembangkang di negeri ini.
Timbalan Pengarah Jentera Pilihan Raya PN Selangor, Datuk Dr. Zulkafperi Hanapi berkata, Parti Pribumi Bersatu Malaysia (Bersatu) dan Pas bersikap terbuka dan kekal berpegang kepada prinsip penyatuan Melayu.
Kata Ahli Parlimen Tanjong Karang itu, penyertaan Noh yang juga bekas Pengerusi UMNO negeri mampu membantu jentera pihaknya menghadapi Pilihan Raya Negeri (PRN) kelak.
“Jika Noh memilih Bersatu, saya yakin lebih ramai pengikut pemimpin berpengalaman luas itu terutama belia akan menyertai PN.
“Saya percaya individu yang kecewa dengan UMNO dan mereka sentiasa dialukan untuk meneruskan perjuangan bersama kami,” katanya ketika ditemui di Pusat Khidmat Rakyat Parlimen Tanjong Karang di sini, hari ini.
Zulkafperi mengakui beliau ada menerima hasrat ahli UMNO Tanjong Karang untuk menyertai Bersatu berikutan kecewa dengan keputusan kepimpinan UMNO.-KOSMO! ONLINE


YGMB bantu guru terjejas banjir
Oleh JAMLIAH ABDULLAH

29 Januari 2023, 3:05 pm
ALOR SETAR – Yayasan Guru Malaysia Berhad (YGMB) meminta ahlinya yang terjejas akibat banjir di seluruh negara ketika ini tampil membuat laporan bagi membolehkan bantuan bencana alam itu disalurkan dalam masa terdekat.
Ketua Pegawai Eksekutifnya, Datuk Wan Munadi Wan Mamat berkata, yayasan tersebut dalam proses mengumpul data semua guru terlibat termasuk di Kelantan dan Terengganu.
“Dalam masa terdekat YGMB menyusun majlis penyerahan bantuan banjir di Terengganu dan Kelantan serta banjir yang sedang berlaku di Johor ketika ini.
“Jadi, kita menyeru kepada guru yang terjejas akibat banjir ketika ini menuntut manfaat bagi membolehkan kita membuat bayaran untuk meringankan beban mereka,” katanya selepas menyampaikan sumbangan khairat kematian kepada seorang waris guru yang meninggal dunia akibat kanser payudara berjumlah RM27,009.86 di bawah Skim 18 ditawarkan YGMB.
Waris tersebut, Azizan Said, 53, yang bekerja sendiri sebagai tukang besi merupakan suami kepada seorang guru Bahasa Inggeris, Norita Mohd Yatim, 49, yang meninggal dunia pada September tahun lepas.
Pada majlis itu, Azizan menerima sumbangan tersebut yang disampaikan Pengarah Pendidikan negeri, Rozaini Ahmad.-KOSMO! ONLINE


Ramai jadi pencinta haiwan sebab ‘trend’, malas jaga, buang merata
Oleh ALWANI ZAFIRAH

29 Januari 2023, 2:50 pm
PETALING JAYA – Setiap hari, pasti ada pengguna media sosial berkongsi kisah haiwan peliharaan seperti kucing serta anjing yang dijumpai ditinggalkan di tepi jalan atau dibuang merata-rata oleh pemiliknya disebabkan mereka tidak lagi mahu menjaga atas pelbagai alasan.
Terbaharu, menerusi hantaran di Kelab Hamster Malaysia, ramai penjaga dilihat membuang hamster mereka di lorong-lorong kedai selain bertindak meninggalkan haiwan berbulu itu sekitar kawasan pembuangan sampah.
Sementara itu, seorang pengguna Twitter @Zukurinkachi meluahkan rasa geram dengan sikap sebahagian besar manusia yang seolah-olah sudah hilang rasa pertimbangan terhadap haiwan.
Katanya lagi, ramai yang berlagak seperti seorang pencinta haiwan disebabkan mahu mengikuti trend semasa.
“Not just (bukan sekadar) kucing sahaja, anjing, hamster, guinea pig, hedgehog, haiwan eksotik pun ada, banyak terlampau banyak.
“Bela sebab trend, dah tak nak jaga buang tepi jalan,” luahnya dengan kesal.

Menjengah ke ruangn komen, ada beberapa pengguna lain berkongsi pengalaman mereka ketika berjumoa dengan haiwan peliharaan yang dibiar tanpa kebajikan sewajarnya.
“Pernah jumpa kucing sampai kurus nampak tulang, dekat leher ada tali loceng, pastinya ada pemilik, tapi tak akan orang itu langsung tak peduli keadaan kucing dia, kalau hilang pun tak cari sampai jadi kurus dan sakit,” kata @Anjejali. – KOSMO! ONLINE


Hanya tiga, bukan 16 pertuduhan – Noh Omar
Oleh KOSMO!

29 Januari 2023, 2:54 pm
PETALING JAYA – “Hanya tiga pertuduhan sahaja,” kata bekas Ahli Parlimen Tanjong Karang, Tan Sri Noh Omar menyuarakan kekecewaan dengan kenyataan Pengerusi Badan Perhubungan UMNO Selangor, Datuk Megat Zulkarnain Omardin berhubung 16 pertuduhan terhadap beliau.
Kenyataan tersebut dibuat oleh Megat Zulkarnain selepas mesyuarat Majlis Kerja Tertinggi (MKT) UMNO yang berlangsung pada Jumaat lalu.
“Saya amat-amat kecewa dengan kenyataan dibuat beliau yang merupakan Setiausaha Politik Timbalan Perdana Menteri mengatakan bahawa saya telah pun menerima 16 pertuduhan. Saya nak bagi tahu, saya hanya dapat surat ini kepada saya (sambil menunjukkan surat pada telefon pintar).
“Ini butir-butir, pertuduhan pertama, kedua dan ketiga. Hanya tiga pertuduhan sahaja. Sila ambil perhatian sekiranya Tan Sri tidak hadir pada masa dan tempat ditetapkan, prosiding pendengaran disiplin akan diteruskan dan keputusan akan dibuat (Noh membacakan surat tersebut).
“Saya sepatutnya hadir bicara Lembaga Disiplin pada 30 Januari (esok). Ada tiga hari lagi, bagaimana Datuk Megat boleh kata 16 pertuduhan telah terbukti. Salah satu pertuduhan daripada tiga itu, mengaitkan saya dengan bekas pegawai khas saya yang menjadi calon bebas,” katanya pada video dimuat naik pada Instagram malam tadi.
Dalam pada itu, Noh turut mempersoalkan pertuduhan tersebut dengan memetik bekas pegawai khas Timbalan Perdana Menteri, Datuk Seri Ahmad Zahid Hamidi iaitu Datuk Muslimin Yahya yang menyertai Parti Pribumi Bersatu Malaysia (Bersatu) serta bertanding pada Pilihan Raya Umum Ke-14 (PRU14) pada 2018.

“Muslimin menang PRU14 (kerusi Parlimen Sungai Besar). Persoalannya jika nak dikaitkan dengan pegawai khas saya menyebabkan saya nak dibabitkan, mengapa tidak juga babitkan Ahmad Zahid yang mungkin juga pada masa itu, kalau nak dituduh adakah beliau dibelakang sebab Muslimin bekas pegawai khas beliau.
“Ini yang saya kata, belum lagi dipanggil pertuduhan telah dibuat keputusan. Sebab itu apabila saya digantung tanpa beri peluang bela diri, walaupun tarikh telah ditetapkan, maka saya melihat UMNO hari ini sudah tidak ada peraturan, tidak ada perlembagaan.
“UMNO hari ini menuju kehancuran. Daripada saya digantung, baik saya dipecat daripada bersekongkol dengan mereka yang menggunakan parti UMNO untuk kepentingan diri mereka,” tegasnya. – KOSMO! ONLINE


Hujan berterusan diramal berlaku di Semenanjung, timur Sabah
Oleh NUR HUDA MUSA

29 Januari 2023, 2:44 pm
PETALING JAYA – Jabatan Meteorologi Malaysia (MetMalaysia) mengeluarkan ramalan cuaca signifikan hari ini di beberapa kawasan di seluruh negara.
MetMalaysia dalam satu hantaran di Facebooknya berkata, berdasarkan analisis model-model cuaca, terdapat luruan monsun yang berlaku di rantau negara dijangka sehingga 2 Februari depan.
“Keadaan ini berpotensi menghasilkan hujan berterusan di timur Semenanjung dan timur Sabah dalam tempoh tersebut.
“Sehubungan itu, MetMalaysia telah mengemaskini amaran hujan berterusan di kawasan berkenaan berkuat kuasa sehingga 30 Januari ini,” katanya di sini hari ini.
Sementara itu, ribut petir dan hujan lebat berserta angin kencang juga dijangka berlaku di pedalaman dan barat Semenanjung serta barat dan tengah Sarawak pada sebelah petang dan malam dalam tempoh ramalan.
“Amaran angin kencang dan laut bergelora bagi perairan Laut China Selatan telah dikemas kini dan berkuat kuasa sehingga 31 Januari.

“Orang awam adalah dinasihatkan untuk sentiasa merujuk laman web www.met.gov.my dan semua media sosial serta memuat turun aplikasi myCuaca bagi maklumat yang terkini dan sahih,” tambahnya. – KOSMO! ONLINE


Hargai jasa isteri dengan daftar SKSSR Perkeso
Oleh KAMALIZA KAMARUDDIN

29 Januari 2023, 3:00 pm
MARANG – Golongan suami disaran mendaftarkan isteri mereka untuk menyertai Skim Keselamatan Sosial Suri Rumah (SKSSR) sebagai menghargai jasa wanita yang telah banyak berkorban dalam perkahwinan selama ini.
Pengarah Pertubuhan Keselamatan Sosial (Perkeso) Terengganu, Farihah Che Husin berkata, suami hanya perlu mengeluarkan RM10 sahaja setiap bulan atau RM120 untuk setahun bagi melindungi isteri mereka dengan skim tersebut.
“SKSSR memberi perlindungan bencana domestik kepada suri rumah daripada kemalangan atau apa-apa insiden semasa melakukan urusan berkaitan rumah tangga.
“Suri rumah terlibat juga dilindungi sekiranya ditimpa penyakit atau keuzuran,” katanya selepas menyampaikan faedah caruman kepada waris Allahyarhamah Zaidah Yusof yang meninggal dunia baru-baru ini.
Farihah berkata, Zaidah yang meninggal dunia akibat kegagalan paru-paru dan diabetes pada 19 Disember tahun lalu merupakan salah seorang pencarum SKSSR melalui geran kerajaan di bawah program e-Kasih.
Tambah beliau, waris arwah layak menerima faedah pengurusan mayat berjumlah RM2,000 yang telah dibayar terus ke akaun bank suaminya pada 18 Januari lalu.

“Seorang anaknya yang berusia lapan tahun pula akan menerima faedah pencen penakat berjumlah RM180 sebulan yang layak dinikmati sehingga menerima ijazah sarjana muda pertama,” katanya. – KOSMO! ONLINE


Anwar adakan sesi dialog bersama rakyat Malaysia di Singapura
Oleh KOSMO!

30 Januari 2023, 9:15 pm
PETALING JAYA – Perdana Menteri, Datuk Seri Anwar Ibrahim telah mengadakan sesi wacana sambil berdialog bersama rakyat Malaysia yang menetap di Singapura petang tadi.
Menerusi perkongsian di laman Facebooknya, Anwar berkata sesi wacana tersebut di hoskan oleh seorang sosiologis, Profesor Syed Farid Al-Attas bertempat di Suruhanjaya Tinggi Malaysia di Singapura.
“Saya tegaskan sebagai rakyat Malaysia di luar negara, mereka merupakan duta kepada negara serta budaya kita yang berencam.
“Saya juga nyatakan bahawa rakyat Malaysia di luar negara pastinya akan terus menyumbang ke arah perkembangan ekonomi dan pembangunan Malaysia,” katanya.
Anwar berkata, rakyat Malaysia yang menetap di Singapura juga perlu memainkan peranan yang penting dalam memperkukuh hubungan dan kerjasama antara kedua-dua negara.
“Semoga mereka terus menjaga nama baik negara dan pamerkan sahsiah and akhlak yang tinggi,”ujarnya.

Terdahulu, Anwar tiba di Singapura pagi tadi dalam sesi lawatan rasmi sambil diiringi isterinya, Datin Seri Wan Azizah Wan Ismail dan beberapa pemimpin lain.
Ketibaan Anwar dan delegasi Malaysia disambut disambut Menteri Luar Singapura, Dr Vivian Balakrishnan bersama beberapa pemimpin lain.
Beliau kemudiannya mengadakan pertemuan bersama rakan sejawatnya, Lee Hsien Loong dan melakukan kunjungan hormat ke atas Presiden Singapura, Halimah Yacob.-KOSMO! ONLINE


Dasar Pendidikan Tahfiz Negara 2.0 dilancar Mac depan
Oleh MOHD. HUSNI MOHD. NOOR

30 Januari 2023, 11:36 pm
PUTRAJAYA – Kerajaan akan melancarkan Dasar Pendidikan Tahfiz Negara 2.0 (DPTN 2.0) pada 11 Mac depan.
Timbalan Perdana Menteri, Datuk Seri Dr. Ahmad Zahid Hamidi berkata, DPTN 2.0 itu akan dilancarkan sendiri oleh Perdana Menteri, Datuk Seri Anwar Ibrahim yang bakal juga menghimpunkan 23,000 huffaz dari seluruh negara.
“DPTN akan dihidupkan semula dan akan diselaraskan dengan pihak kerajaan negeri kerana hal ehwal agama Islam adalah di bawah bidang kuasa kerajaan negeri.
“Ketika ini, DPTN 1.0 sedang dikaji supaya wujud penyelarasan daripada segi kaedah pengajaran dalam institusi tahfiz agar mereka yang keluar daripada institusi tahfiz tidak hanya bekerja sebagai imam, guru atau bidang berkaitan sahaja.
“Kerajaan mahu mewujudkan kerjaya profesional kepada penghafaz al-Quran agar mereka juga dapat menyumbang kepada negara selain mengangkat martabat golongan terbabit,” katanya ketika ditemui pada Majlis Anugerah Personaliti Quran dan Wakaf al-Qur’an di Kompleks Nasyrul Quran, di sini malam ini.
Katanya, kerajaan juga akan memastikan golongan huffaz ini dapat memberi sumbangan kepada negara dan mengekalkan kebolehan menghafal al-Quran serta menjadi ahli masyarakat al-Quran seperti negara Islam lain.-KOSMO! ONLINE


Orang Perlis bengang ada acara tarian di karnival jualan
Oleh SYED AZLAN SAYID HIZAR

30 Januari 2023, 8:57 pm
KANGAR – Tarian dangdut dengan aksi ghairah pada karnival jualan di Dataran Dato Sheikh Ahmad, di sini pada Sabtu lalu menerima kritikan orang ramai telah tular di Facebook.
Rakaman video yang dimuat naik di Facebook berdurasi dua minit 18 saat semalam.
Semakan Kosmo! pada akaun Facebook itu mendapati video berkenaan ditonton sebanyak 45,000 kali dengan hampir 202 perkongsian.
Seorang lagi pengguna Facebook Noormadiah Shamsudin mempersoalkan adakah budaya luar telah masuk Malaysia.
“Ada suami-suami yang bakal ditarik telinga, memalukan,” katanya ringkas.
Dalam pada itu, Pengerusi Jawatankuasa Perumahan dan Kerajaan Tempatan negeri, Mohammad Azmir Azizan berkata, artis jemputan tersebut membuat persembahan dan tarian yang bertentangan dengan syariat agama dan ketetapan garis panduan.

“Pihak Majlis Perbandaran Kangar (MPK) akan buat kenyataan media dan telah memanggil penganjur untuk menyatakan bahawa perkara tersebut telah melanggar syarat-syarat penganjuran serta diberi amaran supaya perkara tersebut tidak diulangi.
“Pihak penganjur telah membuat surat permohonan maaf dan rayuan kepada Yang Dipertua MPK untuk meneruskan karnival jualan lelong tersebut,” jelasnya.
Difahamkan, penganjur juga merayu agar karnival jualan lelong sehingga 5 Februari itu diteruskan. – KOSMO! ONLINE


Lelaki cuba larikan bas sekolah terbabas masuk longkang
Oleh DIYANATUL ATIQAH ZAKARYA

30 Januari 2023, 9:25 pm
MELAKA – Keadaan di Lebuh Alor Gajah – Melaka Tengah – Jasin (AMJ) berhampiran Taman Malinja di sini bertukar kecoh apabila seorang lelaki cuba melarikan sebuah bas sekolah sebelum terbabas ke dalam longkang, petang tadi.
Dalam kejadian kira-kira pukul 5.10 petang itu, suspek berusia 30-an bagaimanapun berjaya ditangkap oleh orang ramai sebelum diserahkan kepada pihak polis.
Menurut ahli keluarga pemilik syarikat bas, Zaidi Basri, 42, dia dimaklumkan mengenai kejadian itu oleh bapa saudaranya yang melihat kenderaan tersebut dilarikan suspek dari tempat parkir di sebuah stesen minyak.
“Saya dapat panggilan pada pukul 5.15 petang yang memaklumkan bas sekolah kepunyaan bapa, Basri Jafar, 68, telah dilarikan seorang lelaki dan telah terbabas di Lebuh AMJ.
“Saya bergegas ke lokasi dan sebaik tiba saya lihat suspek telah berjaya ditangkap oleh orang ramai dan dikatakan cuba melarikan diri ke kawasan hutan berhampiran,” katanya ketika ditemui pemberita di tempat kejadian.
Tambahnya, akibat kemalangan itu bas berkenaan mengalami kerosakan termasuk di bahagian cermin hadapan dan tangki minyak.

“Walaupun terpaksa menanggung kerugian, namun saya lega kemalangan ini tidak melibatkan kenderaan lain atau menyebabkan kecederaan kepada pengguna jalan raya.
“Mujurlah bas ini terbabas ke longkang di kiri jalan dan hanya merempuh papan tanda, sekiranya ia melanggar pengguna jalan raya di lampu isyarat berhampiran, keadaan mungkin akan menjadi lebih buruk,” katanya.
Jelasnya, bas tersebut yang telah berusia 20 tahun sering diparkirkan di stesen minyak berkenaan dan masih digunakan untuk program-program lawatan sekolah. – KOSMO! ONLINE


Tunggu penjelasan nanti – Ahmad Zahid
Oleh MOHD. HUSNI MOHD. NOOR

30 Januari 2023, 10:34 pm
PUTRAJAYA – “Tunggulah dalam sesi akan datang,”.
Itu kata Timbalan Perdana Menteri, Datuk Seri Dr. Ahmad Zahid Hamidi ketika diasak soalan wartawan mengenai penjelasan lanjutnya berhubung ‘pembersihan’ ahli UMNO, baru-baru ini.
Ahmad Zahid ketika diasak bagaimanapun enggan mengulas lanjut mengenai perkara itu sebelum beredar meninggalkan majlis.
Terdahulu, Ahmad Zahid hadir pada Majlis Anugerah Personaliti Quran dan Wakaf al-Qur’an di Kompleks Nasyrul Quran, di sini malam ini.
Sehingga kini, Ahmad Zahid belum lagi memberi penjelasan lanjut mengenai isu ‘pembersihan’ ahli UMNO dibuat pada mesyuarat Majlis Kerja Tertinggi UMNO pada Jumaat lalu.
Sebelum ini, Majlis Kerja Tertinggi UMNO pada membuat ketetapan memecat bekas ketua pemudanya Khairy Jamaluddin Abu Bakar dan bekas ketua UMNO Selangor, Tan Sri Noh Omar kerana melanggar disiplin parti semasa PRU15.

Selain itu, UMNO turut menggantung keahlian beberapa pemimpin lain antaranya ialah Ahli Parlimen Sembrong yang juga bekas Naib Presiden, Datuk Seri Hishammuddin Hussein dan bekas Ketua Penerangan, Shahril Sufian Hamdan selama enam tahun. – KOSMO! ONLINE


Program U4S bantu komuniti banteras aedes
Oleh SITI A'ISYAH SUKAIMI

30 Januari 2023, 9:03 pm
KAJANG – Jabatan Pendidikan Tinggi (JPT) mengadakan program University For Society (U4S) menggabungkan kepakaran tiga universiti dalam membantu komuniti setempat membanteras nyamuk aedes.
Program tersebut melibatkan kepakaran dari Universiti Kebangsaan Malaysia (UKM), Universiti Putra Malaysia (UPM) dan Universiti Pertahanan Nasional Malaysia (UPNM) menerusi pelancaran Karnival U4S Zon Tengah: Komuniti Banteras Aedes, Semudah 123 di Taman Prima Saujana, di sini semalam.
Pengarah Bahagian Kolaborasi Industri dan Masyarakat (BKIM) JPT, Datuk Mohd. Sharil Abdullah berkata, U4S turut melibatkan Kementerian Pendidikan Tinggi, Majlis Perbandaran Kajang (MPKJ) serta Combi, BAS (M) Sdn. Bhd. dan komuniti perumahan tersebut.
“Denggi adalah isu yang tidak pernah selesai kerana ia saling berkait dengan cara kita menguruskan kehidupan. Sekiranya kita mengamalkan kebersihan lebih terperinci, insya-Allah ia dapat dilupuskan selama-lamanya.
“Justeru, saya percaya usaha membanteras nyamuk aedes dengan bantuan semua pihak dalam membolehkan komuniti setempat hidup sejahtera,” katanya berucap pada pelancaran Karnival U4S Zon Tengah: Komuniti Banteras Aedes, Semudah 123 di sini semalam.
Menerusi program tersebut, Ahli Jawatankuasa U4S Zon Tengah Selangor diketuai oleh UKM melaksanakan projek bertajuk ‘Pembasmian Denggi dan Kelestarian Komuniti di Hulu Langat, Selangor’.

Beberapa pengisian turut diadakan melibatkan penduduk seperti Explorace Jalan-Jalan Cari Jentik (JJCJJ), senaman aerobik, ceramah interaktif dan tayangan video. – KOSMO! ONLINE


Kemuka tuntutan palsu, pengurus syarikat ditahan SPRM
Oleh MOHD RIDZAUDDIN ROSLAN

30 Januari 2023, 11:38 pm
PUTRAJAYA- Suruhanjaya Pencegahan Rasuah Malaysia (SPRM) menahan seorang pengurus syarikat kerana disyaki mengemukakan tuntutan mengandungi butiran matan palsu kepada sebuah agensi kerajaan bernilai kira-kira RM180,000 pada tahun 2021.
Menurut sumber, suspek lelaki berusia lewat 50an itu ditahan kira-kira pukul 12.45 tengah hari tadi ketika hadir memberikan keterangan di pejabat SPRM cawangan Bintulu, Sarawak.
“Suspek disyaki membuat tuntutan palsu kepada sebuah agensi kerajaan cawangan Bintulu berkaitan satu program membabitkan tiga kawasan berbeza sekitar tahun 2021, namun tiada penghantaran dilakukan.
“Suspek akan dibawa ke Mahkamah Majistret Bintulu esok pada pukul 9 pagi bagi tujuan permohonan reman,” katanya tadi.
Sementara itu, Pengarah SPRM Sarawak, Mohd. Zaki Hassan ketika dihubungi mengesahkan penahanan tersebut dan kes disiasat mengikut Seksyen 18 Akta SPRM 2009. – KOSMO! ONLINE


Wanita hilang di Bukit Tabur, operasi pencarian disambung esok
Oleh HARRITH HISHAM

30 Januari 2023, 8:48 pm
AMPANG – Jabatan Bomba dan Penyelamat Malaysia (JBPM) kini sedang menjalankan operasi pencarian seorang wanita dipercayai sesat ketika mendaki bersendirian di Bukit Tabur, semalam.
Pengarah JBPM Selangor, Datuk Norazam Khamis berkata, bagaimanapun, operasi pencarian mangsa berusia 26 tahun itu terpaksa dihentikan ketika ini atas faktor cuaca dan disambung esok.
Menurutnya, kehilangan wanita tersebut dilaporkan oleh bapanya yang hadir ke balai polis berhampiran pada pukul 11.25 pagi, semalam.
“Misi pencarian telah dimulakan hari ini di kedua-dua kawasan Bukit Tabur iaitu West (barat) dan East (timur) yang turut dibantu anggota Polis Diraja Malaysia (PDRM) serta Persatuan Mencari dan Menyelamat Malaysia (Mosars).
“Maklumat awal diterima mangsa naik ke Bukit Tabur dari Tabur East pada pukul 7 pagi dan sempat menghubungi adiknya mengatakan beliau tersesat sebelum menghantar lokasi terakhir melalui aplikasi WhatsApp sekitar pukul 11 pagi, Ahad lalu,” katanya ketika dihubungi Kosmo! sebentar tadi.
Beliau berkata, pakaian terakhir dipakai mangsa adalah baju berwarna hitam dengan seluar legging merah dan beg biru.

“Pihak polis menemui kereta mangsa di kaki Bukit Tabur timur berhampiran pintu masuk empangan.
“Namun, mangsa masih belum berjaya dikesan dan tidak dapat dihubungi,” katanya.
Sementara itu, Presiden Mosars Muzafar Mohamad, menyeru kepada semua sukarelawan untuk turun membantu dalam operasi pencarian di Bukit Tabur.
“Pada yang berkelapangan boleh hadir di Pusat Kawalan Operasi Bomba di Bukit Mas Melawati pada pukul 8 pagi. Bawa kelengkapan yang sesuai termasuk ‘headlamp’ (lampu suluh) dan bekalan makanan.
“Pergerakan anda akan diatur oleh pihak bomba dengan kerjasama Pengarah Operasi Pencarian (SAR) lapangan,” ujarnya. – KOSMO! ONLINE


Jatuh tingkat 11: Mangsa selamat disemadikan
Oleh KHAIRUL MOHD. ALI

30 Januari 2023, 9:30 pm
JOHOR BAHRU – Jenazah kanak-kanak lelaki berusia 12 tahun yang maut ketika mendapatkan rawatan selepas terjatuh dari tingkat 11 Rumah Pangsa Larkin, di sini petang semalam selamat dikebumikan petang hari ini.
Jenazah Muhammad Izzuddin Abdul Hadi selamat dikebumikan pada pukul 6.20 petang di Tanah Perkuburan Islam Taman Mount Austin, di sini.
Sebelum itu, solat jenazah Allahyarham disempurnakan di Hospital Sultanah Aminah (HSA) selepas dikafankan.
Keluarga mangsa yang turut hadir bagaimanapun enggan ditemubual kerana masih bersedih dengan insiden yang berlaku sehingga meragut nyawa arwah.
Bagaimanapun, seorang kenalan rapat keluarga tersebut yang hanya mahu dikenali sebagai Shamsudin berkata, keluarga mangsa berharap orang ramai tidak membuat sebarang spekulasi berkenaan perkara yang berlaku.
“Keluarga mangsa masih lagi sedih ketika ini, jadi diharap mereka diberikan ruang dan tidak diganggu.

“Ajal dan maut di tangan Tuhan, kami semua berharap semoga roh Allahyarham dicucuri rahmat.
“Hanya Allah sahaja yang mengetahui situasi ditempuhi keluarga, dan diharap semua pihak boleh memahami,” katanya ringkas kepada pemberita.
Mangsa pada mulanya dilaporkan mengalami kecederaan patah tangan kiri selepas terjatuh daripada tempat tinggi sebelum dibawa ke Hospital Sultanah Aminah (HSA) untuk rawatan.
Ketua Polis Daerah Johor Bahru Selatan, Asisten Komisioner Raub Selamat dalam satu kenyataan memberitahu, mangsa bagaimanapun dilaporkan meninggal dunia pada pukul 12.30 malam tadi ketika sedang menerima rawatan.
“Polis mengesahkan terdapat kes berkenaan, dan kematian kanak-kanak lelaki berkenaan dilaporkan sebagai mati mengejut (SDR),” katanya kepada pemberita melalui aplikasi WhatsApp, di sini hari ini.-KOSMO! ONLINE


Ira Kazar hamil? Wallahualam, saya tak tahu – Yusof Haslam
Oleh MOHD. HAIKAL ISA

30 Januari 2023, 10:03 pm
PETALING JAYA – “Saya tak tahu dia (Ira) hamil ke apa. Saya tak tahu. Wallahualam.”
Demikian kata pengarah dan penerbit filem berpengalaman, Datuk Yusof Haslam tentang dakwaan menantunya, Ira Kazar kini berbadan dua.
Yusof Haslam atau nama sebenarnya, Md. Yusof Md. Haslam berkata lagi, dia tidak berada dalam kedudukan untuk berbicara lanjut berhubung perihal terbabit.
“Isteri saya pun ada cakap tadi sebelum saya keluar, dia pesan jangan cakap apa-apa.
“Silap cakap nanti tak sedap pula. Saya tak mahu semua itu. Bukan apa, saya nak jaga hati isteri saya juga.
“Dia (Fatimah) sekarang berada dalam keadaan sugul lagi. Pada masa sama, Syamsul anak saya, saya kena jaga hati dia juga. Saya tak nak hubungan kami jadi tak bagus.

“Semualah, menantu saya dan cucu-cucu saya. Banyak hati yang perlu dijaga. Cucu-cucu saya dah faham dan dah matang,” kata Yusof, 69, kepada Kosmo! Online sebentar tadi.
Beliau yang ditemui pada tayangan perdana filem terbitan Skop Productions, Harum Malam di Starling Mall mengharapkan doa yang baik-baik daripada semua orang berhubung tragedi menimpa keluarganya.
“Saya doa yang baik buat anak-anak saya. Sesiapa sahajalah yang ada kaitan saya doakan yang terbaik,” ujarnya.
Sejak awal tahun lalu, kisah rumah tangga pasangan berkenaan menjadi bualan hangat ramai selepas Puteri Sarah mendedahkan diganggu oleh orang ketiga.
Kemelut rumah tangga mereka semakin memuncak apabila Syamsul mendedahkan sudah bernikah di dengan Ira Kazar di Thailand pada 6 Januari lalu berwalikan bapa pengantin perempuan iaitu pelakon senior, Kazar Saisi.
Pendedahan tersebut mengundang reaksi negatif daripada orang ramai termasuk ibu bapa Syamsul iaitu Datuk Yusof Haslam dan Datin Fatimah Ismail yang tidak merestui perkahwinan kedua anak sulungnya itu.
Syamsul dan Puteri Sarah berkahwin pada 8 Mac 2014. Hasil perkongsian hidup, mereka dikurniakan dua cahaya mata iaitu Syaikhul Islam, 5, dan Sumayyah kini berusia 3 tahun. – KOSMO! ONLINE


Pelanggan Louis Vuitton ditikam, darah berlumuran di lantai
Oleh KOSMO!

30 Januari 2023, 7:30 pm
LONDON – Pelanggan sebuah gedung barangan mewah di London, Harrods terkejut melihat ‘kolam darah’ selepas seorang lelaki ditikam di salah sebuah kedai di premis itu, lapor akhbar The Sun.
Seorang lelaki berusia 29 tahun ditikam di kedai Louis Vuitton selepas mangsa menjadi sasaran penyamun untuk melarikan jam tangan mewah yang dipakainya.
Dia dikejarkan ke hospital dalam kejadian malam kelmarin. Beberapa anggota polis bergegas ke lokasi kejadian, namun suspek yang bersenjatakan pisau berjaya melarikan diri.
Insiden itu disaksikan oleh seorang lelaki bersama anak perempuannya ketika mereka berada di dalam kedai tersbeut.
Ronnie Chopra, 49, berkata: “Saya dan anak perempuan saya berada di kedai Louis Vuitton di tingkat dua ketika kejadian berlaku.
“Kami berada di bilik bersebelahan menunggu untuk melihat dompet lelaki kerana anak perempuan saya ingin membelikan saya hadiah hari jadi.

“Kami tidak melihat kejadian sebenar, tetapi terdengar pelanggan lain berkata suspek memegang pisau dan menetak lengan seseorang ketika cuba mendapatkan jam tangannya.
“Ketika ingin meninggalkan kedai itu, terdapat kolam darah di lantai dan anak perempuan saya berusia 13 tahun, Anoushka terpaksa melaluinya” katanya.
Mangsa dilaporkan masih dirawat di hospital akibat kecederaan yang dipercayai tidak mengancam nyawa. – Agensi


KJ tubuh parti baharu?
Oleh Abdul Rahman Razali

30 Januari 2023, 7:14 pm
KJ tubuh parti baharu? | 15 MINIT MMTV 30 JANUARI 2023


Jeti runtuh, KPM bincang cadangan penambahbaikan infrastruktur
Oleh MOHD RIDZAUDDIN ROSLAN

30 Januari 2023, 6:54 pm
PUTRAJAYA- Kementerian Pendidikan (KPM) akan mengadakan sesi libat urus dengan pemegang taruh serta pihak berkuasa tempatan dalam waktu terdekat bagi membincangkan cadangan penambahbaikan infrastruktur di jeti Kampung Papabag, Semporna, Sabah yang roboh hari ini.
KPM dalam satu kenyataan berkata, sesi libat urus bagi membincangkan penambaikan kemudahan infrastruktur itu dijalankan bagi memastikan kejadian seumpanya tidak berulang.
“KPM ingin merujuk kepada insiden jeti roboh di Kampung Papabag, Semporna, Sabah yang melibatkan lebih kurang 25 orang murid sekolah termasuk murid tabika KEMAS dan dua orang guru Sekolah Kebangsaan Pulau Papabag pada pukul 6.45 pagi.
“Sebagai makluman, laporan awal diperoleh dari Pejabat Pendidikan Daerah (PPD) Semporna mendapati insiden tersebut berlaku semasa murid sedang menaiki jeti di kampung untuk ke sekolah.
“Akibat daripada runtuhan tersebut, dua orang murid cedera ringan manakala mangsa lain dilaporkan selamat,” katanya tadi.
KPM berkata, pihaknya melalui PPD Semporna juga telah mengambil langkah dengan menyiasat punca kejadian dan menyediakan bantuan segera kepada semua mangsa yang terlibat.

“KPM memandang serius terhadap insiden tersebut dan akan memastikan aspek keselamatan ditingkatkan dengan mewajibkan pemakaian jaket keselamatan selain keadaan struktur jeti yang selamat digunakan.
“Usaha memberikan bantuan sokongan psikososial terhadap guru dan murid yang menjadi mangsa akan terus digiatkan.
“KPM juga akan memohon pihak kerajaan tempatan untuk menyediakan laluan alternatif yang lebih selamat untuk murid, ibu bapa dan guru ke sekolah,” jelasnya.
Terdahulu, tular video di media sosial yang memaparkan sekumpulan murid terjatuh ke dalam laut selepas jeti digunakan mereka roboh.
Menerusi video tular itu juga, kelihatan beberapa orang guru turun terjun ke dalam laut bagi menyelamatkan mangsa terlibat. -KOSMO! ONLINE


Beli air bikarbonat ‘percuma’ semut
Oleh KOSMO!

30 Januari 2023, 6:36 pm
PETALING JAYA – Seorang wanita terkejut apabila air bikarbonat yang dibeli dari sebuah restoran makanan segera turut disertakan ‘percuma’ semut.
Difahamkan, air bikarbonat itu dibeli oleh wanita tersebut dikenali sebagai Esther Choo dari sebuah cawangan restoran makanan segera di Sarawak, bersekali dengan set makanan.
“Beli set makanan, tapi saya tak boleh minum disebabkan minuman ada semut.
“Periksa cawan atau penutup cawan sebelum letakkan air, tidak susah bukan?,” katanya yang memuat naik hantaran pada Facebook hari ini.
Dalam pada itu, pengguna media sosial meninggalkan pelbagai komen selain ada yang berkongsi pengalaman membeli makanan di cawangan sama restoran makanan segera tersebut.
“Saya pernah beli makanan di situ, siap ada rambut dalam air,” kata Shavila Puyang.

“Buat aduan ke pejabat kesihatan,” saran seorang pengguna dikenali sebagai Thias. – KOSMO! ONLINE


Pengurus bank ‘kantoi’ simpan video lucah
Oleh NURUL IZZATI ZAINI

30 Januari 2023, 6:49 pm
PETALING JAYA – Cubaan seorang lelaki membuat laporan polis palsu gara-gara kad pengenalannya hilang bukan sahaja tidak menjadi, malah terkantoi selepas polis menemui video lucah di dalam telefon bimbitnya.
Ketua Polis Daerah Ampang Jaya, Asisten Komisioner Mohamad Farouk Eshak berkata, pada mulanya, suspek yang berusia 29 tahun mendakwa dia diragut ketika berada di Jalan Pandan Indah di sini pada pukul 4 petang semalam.
Menurutnya, ketika proses rakaman percakapan di Bilik Pegawai Penyiasat Ibu Pejabat Daerah (IPD) Ampang Jaya, suspek yang bekerja sebagai pengurus bank tiba-tiba meninggikan suara.
“Suspek kemudian bangun sambil menghentak kerusi dan membalingnya ke arah pintu pejabat pegawai sambil menjerit dia mahu pulang.
“Pemeriksaan mendapati telefon bimbitnya mengandungi beberapa video lucah.
“Justeru telefon bimbit suspek dirampas dan lelaki itu direman selama tiga hari sehingga 1 Februari ini,” katanya dalam kenyataan hari ini.

Walau bagaimanapun, Mohamad Farouk memberitahu, siasatan mendapati suspek tidak memiliki rekod jenayah dan bebas pemgambilan bahan terlarang.
Kes disiasat di bawah Seksyen 90 Akta Polis 1967, Seksyen 292 Kanun Keseksaan, dan Seksyen 182 Kanun Keseksaan.- KOSMO! ONLINE


Waktu puncak dipanjangkan, perkhidmatan alternatif LRT laluan Ampang lancar
Oleh HARRITH HISHAM

30 Januari 2023, 7:11 pm
PETALING JAYA – Operasi laluan alternatif perkhidmatan Transit Aliran Ringan (LRT) laluan Ampang, Sri Petaling melibatkan tren ‘shuttle’ (ulang-alik) antara Stesen Hang Tuah dan Masjid Jamek dilaporkan berjalan lancar, hari ini.
Pekhidmatan itu diaktifkan akibat gangguan yang berlaku di antara dua stesen LRT iaitu Stesen Bandaraya dan Masjid Jamek.
Rapid Rail dalam kenyataan berkata, operasi tersebut turut membabitkan perkhidmatan bas perantara percuma yang disediakan kepada para penumpang.
“Berdasarkan pemerhatian di stesen-stesen utama seperti stesen Hang Tuah dan Masjid Jamek pada waktu puncak pagi dan petang mendapati pergerakan penumpang adalah lancar dan terkawal.
“Sebanyak 34 buah bas perantara percuma telah diaktifkan bagi membawa penumpang-penumpang sebagai pilihan perjalanan alternatif,” katanya, di sini hari ini.
Dalam pada itu, katanya, waktu puncak pagi dan petang bagi perkhidmatan LRT laluan Ampang dan Monorel turut dilanjutkan bermula hari ini bagi mengurangkan kesesakan di beberapa stesen.

“Waktu puncak dipanjangkan dari pukul 6.30 pagi hingga 10.30 pagi manakala waktu puncak petang dari pukul 4.30 petang hingga 8.30 malam,” ujarnya.
Terdahulu, perkhidmatan LRT di antara dua stesen iaitu Stesen Bandaraya dan Masjid Jamek telah dihentikan pada Jumaat lalu selepas landasan berhampiran didapati bengkok.
“Ia dipercayai berlaku akibat keretakan struktur ‘viaduct’ di kawasan tersebut,” jelasnya. – KOSMO! ONLINE


Pemilik kedai runcit cedera diserang lelaki Myanmar
Oleh TUAN NURHIDAYAH TUAN AB.GHANI

30 Januari 2023, 7:49 pm
AMPANG – Gara-gara tidak puas hati ditegur menendang kon, seorang lelaki warga Myanmar yang berusia 32 tahun ditahan kerana mencederakan pemilik kedai runcit kawasan Tasek Tambahan, di sini, Jumaat lalu.
Ketua Polis Daerah Ampang Jaya, Asisten Komisioner Mohamad Farouk Eshak berkata, pemilik kedai runcit berkenaan telah mengikuti suspek yang pernah menendang kon di hadapan kedai mangsa sebelum ini.
Katanya, dalam kejadian sekitar pukul 5 petang itu, suspek memberitahu mangsa bahawa ada individu yang menyuruhnya berbuat demikian.
“Suspek kemudiannya mengeluarkan satu senjata tajam seolah-olah seperti pisau dan telah melibas ke arah muka mangsa sebanyak satu kali.
“Akibat kejadian itu, mangsa mengalami sedikit kecederaan pada bahagian bibir dan telah menerima rawatan di Hospital Ampang,” katanya dalam kenyataan hari ini.
Menurut Farouk, pihak polis berjaya menangkap suspek yang juga seorang penganggur di Jalan Permai 19 Taman Tasek Permai hari ini sekitar pukul 11.15 pagi.

Dalam pada itu, pihaknya turut merampas sebilah besi yang telah diubahsuai dipercayai digunakan suspek sewaktu kejadian.
“Siasatan mendapati punca kejadian adalah disebabkan suspek tidak berpuas hati kerana mangsa telah menegurnya menendang kon di hadapan pintu pagar kedai tersebut.
“Bagaimanapun, suspek tidak mempunyai sebarang rekod jenayah manakala ujian air kencing adalah negatif,” ujarnya.
Tambah beliau, suspek akan dibawa ke Mahkamah Ampang esok bagi permohonan reman di bawah Seksyen 117 Kanun Prosedur Jenayah manakala kes disiasat mengikut Seksyen 324 Kanun keseksaan. -KOSMO! ONLINE.


Suri rumah jadi mangsa lelaki dakwa mampu bersihkan aura negatif
Oleh KOSMO!

30 Januari 2023, 8:30 pm
JAKARTA – Seorang lelaki yang menyamar sebagai pegawai polis ditahan di Indonesia kerana kes penipuan terhadap seorang suri rumah, lapor laman berita Suara.com.
Mangsa yang dikenali sebagai Lilis, 40, ditipu sebanyak 50 juta rupiah (RM14,176) selepas suspek bernama Heri Widianto, 38, menjanjikan rawatan alternatif untuk membersihkan aura negatif.
“Mangsa dijanjikan oleh suspek yang mengaku mengenali seorang pakar ilmu ghaib yang mampu membersihkan aura negatif supaya rezeki semakin lancar.
“Suspek mendakwa dia anggota Polis Cikarang. Mereka bertemu di satu tempat,” kata polis.
Sebelum bertemu, Heri meminta Lilis membawa wang tunai 50 juta rupiah (RM14,176) sebagai syarat.
Selepas proses pembersihan aura negatif selesai, Heri memberi bungkusan yang didakwa mengandungi wang mangsa. Lilis diminta untuk membukanya selepas tiga bulan.

Bagaimanapun, wanita itu terkejut apabila mendapati bungkusan itu hanya mengandungi helaian kertas.
Polis menerima laporan dan menangkap mangsa di Bekasi Khamis lalu. Jika sabit kesalahan, Heri boleh dihukum penjara empat tahun. – Agensi


Manpreet gigih buru mahkota Liga Fantasi Kosmo!
Oleh SOPI SAMAILE

30 Januari 2023, 7:04 pm
MANPREET SINGH
Manpreet gigih buru mahkota Liga Fantasi Kosmo!
BERANI mengambil risiko antara langkah yang diambil pengurus pasukan, Manpreet Singh apabila muncul selaku pemenang mingguan tertinggi Liga Fantasi Kosmo!
Manpreet mengakui strategi mempertaruhkan pemain Arsenal dan Manchester United adalah langkah bijak untuk meraih mata maksimum.
Dia juga berharap kemenangan tersebut sedikit sebanyak meningkatkan semangatnya untuk memburu gelaran keseluruhan Liga Fantasi Kosmo! 2023.
“Sebenarnya saya melakukan perancangan dengan teliti kerana pertembungan pasukan gargasi seperti Arsenal dan Manchester United mampu melakukan kejutan.
“Saya mempunyai kedua-dua pemain pasukan tersebut, sekali gus membantu saya mengutip mata tertinggi minggu ini.

“Saya harap dengan kemenangan mingguan dapat membantu saya untuk memburu gelaran keseluruhan. Perjalanan liga juga masih panjang dan harap tuah menyebelahi saya,” katanya.

DINIE FADHLI
Fadhli mahu ‘bolot’ RM200 setiap minggu
PERANCANGAN teliti pada setiap perlawanan Liga Perdana Inggeris (EPL) ternyata membawa tuah kepada pengurus, Dinie Fadhli apabila mengutip antara mata mingguan tertinggi Liga Fantasi Kosmo!
Pengurus yang sudah berjinak-jinak dengan dunia Fantasy Premier League (FPL) sejak 2013 lagi memilih untuk mempertaruhkan pemain terbaik yang mampu membantunya meraih mata tertinggi.
“Jadi, percaturan pemilihan pemain harus dibuat dengan baik jika mahu meraih mata tertinggi. Kini, fokus adalah untuk memburu mata tertinggi mingguan. Untuk muncul juara keseluruhan agak ketinggalan, jadi saya bebas untuk melakukan pertukaran.
“Apapun, saya gembira kerana masih mampu mengutip mata tertinggi mingguan meskipun saingan kali ini tetap mencabar dengan kehadiran pengurus lain. Saya harap mampu meraih kemenangan sekali lagi sebelum berakhir saingan liga musim ini,” katanya.

MUHAMMAD FAIZ MOHD. AZIZ
Nketiah bawa tuah buat PrinXe
KETIADAAN penyerang utama Arsenal, Gabriel Jesus akibat kecederaan memaksa pasukan PrinXe menggantikan pemain Brazil itu dengan seorang lagi penyerang The Gunners, Eddie Nketiah ke dalam kesebelasan utama pada saingan Liga Fantasi Kosmo!
Kemasukan Nketiah nyata membawa tuah buat pengurus, Muhamad Faiz Mohd. Aziz apabila terpilih menjadi salah seorang pemenang mingguan untuk perlawanan minggu ke-21.
Lebih manis, ia merupakan kemenangan kedua Faiz bagi saingan musim ini dan dia mengakui tidak menyangka untuk sekali lagi bergelar pemenang mingguan Liga Fantasi Kosmo!
“Bagi aksi mingguan, ini adalah kali kedua saya menjadi pemenang. Alhamdulillah atas rezeki ini. Secara jujur, saya tidak jangka untuk menjadi antara pasukan yang mengutip mata tertinggi untuk minggu ke-21.
“Antara yang membawa perbezaan untuk saya adalah Nketiah kerana ramai pengurus lain mengharapkan Erling Haaland. Saya juga gunakan Haaland sebagai kapten tetapi Nketiah yang membezakan PrinXe dengan pasukan lain,” katanya.

AZFAR AHMAD
Sendawa FC ‘sangkut’ buat kali pertama
PASUKAN Sendawa FC meletakkan sasaran untuk berada dalam carta Top 20 pada Liga Fantasi Kosmo! musim ini selepas ‘sangkut’ buat kali pertama pada minggu ke-21 (GW21).
Pengurus, Azfar Ahmad percaya kejayaan meraih Top 5 minggu lalu menyuntik semangatnya untuk memberi cabaran terbaik setiap minggu.
“Saya gembira apabila berjaya mengutip mata tinggi minggu ini dan jujur tidak banyak rahsia yang boleh didedahkan.
“Cuma, saya akui banyak menumpukan aspek pertahanan dengan menggunakan banyak pemain kelab Aston Villa dan Newcastle United yang begitu dominan sejak beberapa perlawanan lepas seperti Emi Martinez, Tyron Mings dan Kieran Trippier.
“Kalau boleh kini saya mahu terus mendaki carta liga utama dengan meletakkan sasaran Top 20 pengurus terbaik dalam kempen Liga Fantasi Kosmo! musimi ini,” katanya.

NASIR YACOB
Perancangan taktikal KBT agak menjadi
PASUKAN KBT bagai tidak percaya apabila menjadi lima kelab terbaik pada saingan Liga Fantasi Kosmo! minggu ke-21 (GW21).
Pengurus, Nasir Yacob mengakui taktikal sejak berakhir Piala Dunia 2022 agak menjadi selain percaya Liga Fantasi (FPL) ini tidak boleh melibatkan emosi.
Kata Nasir, sepanjang awal musim banyak pemain Liverpool dalam kesebelasan utama tetapi situasi berbeza sejak awal bulan ini tanpa pemain The Reds.
“Saya adalah seorang peminat sejati Liverpool dan sebelum Piala Dunia saya bermain biasa-biasa sahaja tanpa memberikan tumpuan penuh.
“Namun, situasi berbeza selepas Piala Dunia dan fokus melakukan perubahan pada setiap minggu dengan kali ini tanpa kehadiran seorang pun pemain Liverpool.
“Antara kekuatan pasukan saya kali ini adalah dua tonggak pertahanan Newcastle United, Nick Pope dan Kieran Trippier yang menyumbangkan mata agak tinggi,” katanya.


[VIDEO] 20 murid jatuh laut, jeti kampung runtuh
Oleh IVAN AMIRUL

30 Januari 2023, 7:18 pm
SEMPORNA – Suasana sesi persekolahan di Sekolah Kebangsaan (SK) Pulau Pababag, dekat sini, bertukar cemas apabila kira-kira 20 pelajar sekolah berkenaan terjatuh ke dalam laut ekoran jeti Kampung Pulau Pababag runtuh pagi tadi.
Bagaimanapun, tindakan pantas beberapa guru berjaya menyelamatkan semua murid berkenaan daripada lemas.
Rakaman video tentang kejadian itu turut tular di media sosial.
Timbalan Pengarah Pendidikan Sektor Pengurusan Sekolah Jabatan Pendidikan Negeri Sabah, Abidin Marjan berkata, berikutan kejadian itu, dua pelajar didapati mengalami kecederaan ringan namun sudah dibenarkan pulang.
“Kejadian berlaku sekitar pukul 6.45 pagi ketika semua pelajar baru tiba di jeti kampung berkenaan untuk pergi ke sekolah.
“Bagaimanapun, jeti berkenaan runtuh secara tiba-tiba sehingga mengakibatkan semua murid terbabit terjatuh ke dalam laut.

“Beberapa guru yang turut berada di lokasi kejadian dikatakan terus terjun bagi menyelamatkan murid terlibat,” katanya dalam kenyataan hari ini. – KOSMO! ONLINE


Babi di Melaka mengganas, 1,287 ekor dihapuskan
Oleh DIYANATUL ATIQAH ZAKARYA

30 Januari 2023, 5:45 pm
MELAKA – Sebanyak 1,287 ekor babi hutan di negeri ini telah dihapuskan oleh Jabatan Perlindungan Hidupan Liar dan Taman Negara (Perhilitan) Melaka susulan populasi haiwan itu yang semakin meningkat dan menjadi ancaman penduduk.
Pengerusi Jawatankuasa Luar Bandar, Pertanian dan Industri Asas Tani Melaka, Datuk Abdul Razak Abdul Rahman berkata, angka tersebut direkodkan dalam operasi dijalankan sejak 2021 sehingga kini.
Katanya, daerah Alor Gajah mencatatkan angka tertinggi dengan sebanyak 543 ekor babi hutan dihapuskan, diikuti Melaka Tengah (515 ekor) dan Jasin (229 ekor).
“Sejak dua tahun lalu, operasi besar-besaran telah dilakukan di ketiga-tiga daerah di Melaka dan sebanyak 1,287 babi hutan berjaya dihapuskan.
“Kita lihat populasi haiwan ini semakin meningkat dan mengganas apabila menjadi ancaman kepada penduduk dengan merosakkan pelbagai jenis tanaman,” katanya pada sidang akhbar selepas Jelajah Mesra Melaka Agro Market di Bukit Katil, di sini.
Turut hadir Yang Dipertua Negeri, Tun Mohd. Ali Mohd. Rustam.

Dalam pada itu, ditanya mengenai kejadian Demam Babi Afrika yang tular baru-baru ini, Abdul Razak berkata, setakat ini tiada sebarang kes berkaitan virus itu direkodkan di Melaka.
“Di Melaka yang menjadi ancaman serius adalah babi hutan, bukan babi ternakan.
“Melaka bebas daripada wabak melibatkan babi ternakan kerana kita sudah tidak ada ladang ternakan babi di Paya Mengkuang, Alor Gajah, kesemua babi di situ sudah tiada,” jelasnya. – KOSMO! ONLINE


Zahid umum tempoh bertenang, tangani kemelut politik Sabah
Oleh IVAN AMIRUL

30 Januari 2023, 5:21 pm
KOTA KINABALU – Presiden UMNO, Datuk Seri Dr Ahmad Zahid Hamidi mahu semua pemimpin UMNO Sabah bertenang bagi membolehkan satu penyelesaian dapat dicapai sekali gus menamatkan polemik politik di negeri berkenaan.
Menurutnya, banyak pendekatan dan kaedah telah disusun namun penyelesaian ini memerlukan persefahaman dua hala antara pihak Barisan Nasional (BN) dan UMNO selain rakan-rakan parti politik yang lain.
“Saya berpandangan semua perkara atau isu dapat diselesaikan secara baik sekiranya ia ditangani dengan tenang.
“Pendekatan dalam hal ini kita tentunya dengan memberi keutamaan kepada agenda rakyat Sabah dan juga memberikan penyelesaian kepada kekeliruan yang ada.
“Saya yakin keberadaan ini adalah satu tanda bahawa kepemimpinan parti diperingkat Pusat tidak mengambil mudah terhadap perkara-perkara yang berlaku di Sabah,” katanya ketika sidang media selepas mengadakan Mesyuarat Khas Perhubungan UMNO Sabah di Pejabat UMNO Sabah hari ini.
Terdahulu, polemik politik Sabah berlaku pada awal bulan ini selepas cubaan UMNO Sabah dan Parti Warisan (WARISAN) menukar kerajaan negeri di bawah pimpinan Ketua Menteri, Datuk Seri Hajiji Noor.

Bagaimanapun, keadaan dilihat semakin buruk dengan tindakan UMNO Sabah menyatakan keputusan menarik sokongan terhadap kerajaan negeri.
Bagaimanapun, Perdana Menteri, Datuk Seri Anwar Ibrahim sebelum ini memberi restu kepada Hajiji sebagai Ketua Menteri selepas menemui semua pemimpin Sabah yang terbabit dalam kemelut berkenaan. – KOSMO! ONLINE


[VIDEO] Tongkang sarat kontena hampir karam di perairan P. Pinang
Oleh KOSMO!

30 Januari 2023, 6:29 pm
GEORGE TOWN – Sebuah tongkang yang sarat dengan muatan kontena dilaporkan hampir karam semasa dalam pelayaran berhampiran perairan di Butterworth, Seberang Perai Utara, dekat sini hari ini.
Setakat ini dikatakan tiada sebarang kemalangan jiwa membabitkan kru-kru kapal yang terlibat dalam kejadian tersebut.
Sebelum itu, tular satu video yang dimuat naik menerusi satu laman Facebook mengenai kejadian sebuah tongkang yang dalam keadaan hampir tenggelam dirakam kumpulan nelayan pantai di lokasi kejadian.
Bagaimanapun, menerusi video berdurasi satu minit empat saat itu turut kelihatan sebuah kapal sedang menunda tongkang terbabit ke pelabuhan berhampiran.
Difahamkan, pihak Jabatan Laut sedang menyiasat punca berlakunya kejadian itu. – KOSMO! ONLINE


JLand bakal lancar lebih 1,000 unit kediaman baharu
Oleh KHAIRUL MOHD. ALI

30 Januari 2023, 6:07 pm
JOHOR BAHRU –  Syarikat hartanah, Johor Land Bhd (JLand) bakal melancarkan lebih 1,000 unit hartanah baharu di bandar raya ini dengan nilai pembangunan kasar (GDV) berjumlah RM649.6 juta tahun ini.
Pengarah Bertanggungjawab JLand, Zamri Yusof berkata, projek tersebut melibatkan sebanyak 725 unit kediaman bernilai RM502.8 juta yang akan dilancarkan di Bandar Dato Onn, Johor Bahru manakala 188 unit (RM88.6 juta) di Bandar Tiram dan 120 unit (RM65.5 juta) di Taman Mutiara Gading, Batu Pahat.
Menurut beliau, bagi membuka lembaran baharu tahun ini, pihaknya menawarkan hartanah kediaman inovatif dan lestari dengan pelancaran 156 unit rumah teres dua tingkat di Fasa 2, Perjiranan 8, Bandar Dato Onn, Johor Bahru dengan GDV RM112 juta.
“Harga yang ditawarkan bermula daripada RM656,200 untuk lot Bumiputera jenis Areca 1 (saiz tanah 20’x70′) manakala Canna 1 dan 2 (saiz tanah 24’x70′) masing-masing ditawarkan pada harga RM772,480 dan RM780,130.

“Kami percaya kediaman yang dibina ini menepati piawaian yang bakal memberi manfaat kepada penghuninya,” katanya dalam satu kenyataan yang dikeluarkan di sini.
Zamri menjelaskan, projek Perjiranan 8Bandar Dato Onn adalah pembangunan bercampur dengan menawarkan unit kediaman dan lot  komersial yang dibangunkan atas tanah seluas hampir 25 hektar  dengan nilai GDV lebih RM500 juta.

“Pembangunan itu meliputi empat fasa,  yang mana Fasa 1 mempunyai 200 unit rumah kediaman teres dua tingkat yang telah dilancarkan pada September 2021 dan sudah habis dijual.
“Ia terletak di lokasi strategik berhampiran AEON Mall Bandar Dato Onn, pusat komersial Perjiranan 4 dan hab makanan Tebing yang akan menjadikan pembangunan ini sebagai destinasi pilihan pembeli.
“Selain itu, kedudukan strategik Bandar Dato Onn di tengah kepesatan pembangunan Wilayah Iskandar Malaysia serta infrastruktur dan persekitaran mampan, turut mewujudkan ekosistem yang sihat yang mampu memenuhi keperluan ekonomi dan kehendak budaya masyarakat yang merangkumi gaya hidup, bekerja, bermain dan juga pelaburan,” jelasnya. -KOSMO! ONLINE


Kuota haji Indonesia tahun ini seramai 221,000 jemaah
Oleh KOSMO!

30 Januari 2023, 6:30 pm
JAKARTA – Kerajaan Arab Saudi mengumumkan kuota jemaah haji Indonesia pada tahun ini ditetapkan seramai 221,000 jemaah tanpa mengambil kira had usia,  lapor saluran berita Liputan 6 hari ini.
Pengumuman itu dibuat susulan kesepakatan  yang dicapai antara pemerintah Arab Saudi dan Indonesia berhubung penyelenggaran ibadah haji 1444 Hijrah/2023 Masihi.
Menteri Hal Ehwal Agama Indonesia, Yaqut Cholil Qoumas berkata, daripada jumlah 221,000 jemaah pada musim haji kali ini, seramai 203,320 orang merupakan jemaah haji biasa, manakala 17,580 lagi adalah jemaah khas dan baki kuota tersebut  untuk petugas haji Indonesia.
“Alhamdulillah, misi haji 2023 telah bermula.  Saya hari ini telah menandatangani persetujuan haji dengan Menteri Haji Arab Saudi.
“Kuota haji Indonesia pada tahun ini ialah seramai 221,000 jemaah,” kata beliau di Jeddah seperti yang dipetik oleh kanal News hari ini. – Agensi


Program tajaan pelajar generasi pertama keluarga miskin diperkemas
Oleh KAMARIAH KHALIDI

30 Januari 2023, 5:39 pm
PUTRAJAYA- Kementerian Pendidikan Tinggi (KPT) akan memperkemas dan melebarkan cakupan program SULUNG yang menaja pengajian percuma pelajar generasi pertama keluarga miskin yang berjaya memasuki universiti.
Menterinya, Datuk Seri Mohamed Khaled Nordin berkata, mekanisme dan dasar tersebut akan dibawa ke perhatian jemaah Menteri untuk disokong dan dijadikan dasar yang berkelangsungan.
“Sudah sampai masanya kita menggunakan pendidikan percuma untuk menamatkan kemiskinan.
“Kemiskinan mesti dibasmi dengan ilmu dan kemahiran, bukan bantuan sara hidup tidak berkesudahan,” katanya ketika menyampaikan Ucapan Perutusan Tahun Baharu 2023 di sini hari ini.
Program SULUNG yang dilancarkan pada 26 Oktober tahun lalu merupakan inisiatif yang diperkenalkan KPT bertujuan untuk memberikan peluang dan kemudahan melanjutkan pengajian kepada generasi pertama yang cemerlang dalam kalangan keluarga B40 tetapi kurang berkemampuan.
Terdahulu dalam perutusan yang disampaikan hampir dua jam itu, Mohamed Khaled membentangkan rencana bagi mengurus dan mengelola KPT dan sektor pendidikan tinggi nasional melibatkan 11 azam, hasrat, tekad dan fokus KPT.

Menerusi azam yang kesepuluh, beliau mahu memperbaiki akses dan rejim pembiayaan pendidikan melalui tiga strategi termasuk program SULUNG.
Selain itu, katanya, kementerian akan meneroka ruang pendidikan yang anjal iaitu menggabungkan elemen bersemuka dan virtual dengan memanfaatkan platform digital dan teknologi.
Jelasnya, fungsi dan operasi Perbadanan Tabung Pendidikan Tinggi Nasional (PTPTN) juga akan diberikan nafas dan sentuhan baharu misalnya mengkaji kesesuaian menjadikan PTPTN sebuah tabung amanah nasional.
“Hasrat kita jelas. Pertama, kita mahu mengurangkan beban hutang PTPTN, ini penting untuk memastikan kelestariannya.
“Kedua kita mahu menjadikan PTPTN sebagai institusi endowmen nasional yang membolehkan semua orang dari dalam dan luar negara mempunyai ruang untuk menyumbang kepada pendanaan pendidikan tinggi negara,” ujarnya. – KOSMO! ONLINE


Remaja 16 tahun tidak minat sambung belajar buka kedai sendiri
Oleh KOSMO!

30 Januari 2023, 5:30 pm
LONDON  – Seorang remaja lelaki di Britain berjaya membuka kedai sendiri seawal usia 16 tahun selepas memutuskan untuk tidak melanjutkan pelajaran ke peringkat universiti, lapor akhbar The Sun semalam.
Joshua Mancell-Chesters mengusahakan sendiri kedainya yang terletak di Chesire pada setiap hari.
Walaupun sudah bekerja, Joshua tidak melepaskan peluang untuk menikmati zaman mudanya selepas membuka kedai dinamakan MCS Nutrition.
Setelah menamatkan pengajian di Sekolah Tinggi Mendeley, dia kemudian mendaftar untuk mendapatkan Sijil Umum Pendidikan Menengah (GCSE) kerana keluarganya akan berpindah ke Sepanyol.
Namun, selepas rancangan itu berubah dan keluarganya kekal di Britain, dia meneruskan sesi pembelajaran secara dalam talian untuk bekerja bersama bapanya.
Selepas tamat GCSE, Joshua yang menghidap disleksia tidak bersemangat untuk melanjutkan pelajaran. Dia sebaliknya mempunyai idea untuk membuka kedai sendiri.

“Saya cuba menjual sebanyak mungkin barang di kedai termasuk bar protein, makanan ringan, vitamin, mineral dan serbuk protein.
“Saya tidak mahu orang fikir kedai ini hanya untuk peminat gimnasium, tetapi untuk semua orang,” katanya.
Di sebalik kejayaan itu, Joshua kini berharap untuk mengeluarkan produk sendiri dan menambah cawangan kedainya pada masa akan datang. – Agensi


Suri rumah putus jari angkara lembu ceroboh LPT2
Oleh NIK NUR IZZATUL HAZWANI NIK ADNAN

30 Januari 2023, 5:27 pm
KEMAMAN – Gara-gara seekor lembu melintas, seorang suri rumah putus sebatang jari tangannya manakala tiga anaknya termasuk bayi berusia enam bulan cedera parah dalam kemalangan di Kilometer 298, Lebuh Raya Pantai Timur 2 (LPT2) berhampiran Kijal di sini semalam.
Dalam kejadian pada pukul 7.25 malam itu, mangsa, Nur Amirah Roslan, 32, yang berasal dari Taman Uda Murni, Kuantan, Pahang, putus jari kelingking.
Kemalangan sama turut menyebabkan bayi lelakinya retak tulang buku lali manakala dua lagi anaknya berusia empat dan enam tahun cedera parah pada bahagian muka.
Ketua Polis Daerah Kemaman Superintendan Hanyan Ramlan berkata, suami Nurul Amirah, Muhammad Al Muzaffir Nuruddin yang memandu kereta Peugeot 208 dinaiki mereka dan ibunya, Rosita Othman, 60, mengalami kecederaan ringan.
“Siasatan awal mendapati kemalangan berpunca apabila sebuah kereta Myvi merempuh seekor lembu yang dikatakan tiba-tiba memasuki laluan lebuh raya tersebut.
“Kereta Peugeot 208 dinaiki keluarga mangsa yang berada di laluan sama iaitu arah ke Kuantan kemudiannya cuba mengelak sebelum hilang kawalan lalu terbabas,” katanya di sini hari ini.

Hanyan berkata, dua individu yang berada di dalam kereta Perodua Myvi terselamat tanpa sebarang kecederaan.
Beliau berkata, kesemua mangsa yang cedera telah dikejarkan ke Unit Kecemasan Hospital Kemaman di sini untuk menerima rawatan.
“Penternak perlu bertanggungjawab memastikan haiwan ternakan mereka tidak berkeliaran dan menceroboh lebuh raya sehingga membahayakan nyawa pengguna,”katanya. – KOSMO! ONLINE


‘Satu Keluarga Satu Mediator’ disasar bagi perkasa sulh mediasi
Oleh AMREE AHMAD

30 Januari 2023, 5:33 pm
SEPANG- Kerajaan berhasrat menyasarkan supaya setiap keluarga Muslim mempunyai kemahiran sulh sebagai bentuk penyelesaian pertikaian atau konflik secara damai.
Perkara tersebut dibayangkan sendiri oleh Menteri di Jabatan Perdana Menteri (Hal Ehwal Agama), Datuk Dr. Mohd. Na’im Mokhtar dalam usaha memperluaskan toleransi berkenaan.
“Saya berpandangan bahawa kemahiran sulh juga boleh dikembangkan lagi kepada pemerkasaan keupayaan masjid, masyarakat setempat dan institusi keluarga Islam.
“Langkah berkenaan sebenarnya boleh diperluaskan lagi dengan menggalakkan ‘Satu Keluarga Satu Mediator’ diwujudkan bagi menjayakan sasaran sebegini,” katanya ketika berucap pada Majlis Penyampaian Sijil Kemahiran Sulh Mediasi dan Pelancaran Skuad Sulh di Pusat Konvensyen Movenpick di sini hari ini.
Sulh merupakan kaedah penyelesaian konflik secara damai yang diamalkan ajaran Islam lebih 1,400 tahun dahulu dengan mengutamakan pendekatan lestari dalam masyarakat. – KOSMO! ONLINE


Hidu air kencing tidak akan sembuhkan penyakit resdung
Oleh KOSMO!

30 Januari 2023, 6:30 pm
BANGKOK – Jabatan Perkhidmatan Perubatan Thailand memberi amaran kepada orang ramai bahawa perbuatan menghidu air kencing tidak akan menyembuhkan penyakit resdung, lapor laman berita Thaiger semalam.
Jabatan itu berkata, tiada bukti semasa atau boleh dipercayai untuk menyokong dakwaan bahawa tindakan memasukkan air kencing ke dalam hidung boleh menyembuhkan sakit kepala.
Bagaimanapun, ia akan membahayakan kesihatan manusia.
Perkara itu tular selepas seorang pakar yoga dari Britain, Sam Cohen, 41, mendakwa bahawa dia tidak mengalami selesema sejak 20 tahun lalu selepas memasukkan air kencing ke dalam lubang hidung setiap kali pergi ke tandas.
Cohen dikatakan turut meminum dan membawa secawan air kencing selepas menganggap bahawa ia mampu menyembuhkan segala penyakit.
Jabatan itu menggesa orang ramai untuk tidak menyebarkan perkara itu di media sosial, selain menegaskan bahawa tindakan memasukkan air kecil ke dalam hidung untuk menyembuhkan resdung sebagai berita palsu. – Agensi


Lelaki pukul ibu saudara, berang dimarahi sepahkan rumah
Oleh NUR HUDA MUSA

30 Januari 2023, 5:01 pm
AMPANG- Tidak puas hati dimarahi sepahkan kawasan rumah, seorang lelaki tempatan ditahan susulan sengaja mencederakan ibu saudaranya di sebuah perumahan di Jalan Maju Utama, di sini, pagi semalam.
Ketua Polis Daerah Ampang Jaya, Asisten Komisioner Mohamad Farouk Eshak berkata, pihaknya menerima aduan berhubung kejadian daripada seorang lelaki tempatan sekitar pukul 11 pagi.
Katanya, pengadu yang berusia 50 tahun bekerja sebagai penghantar bunga memaklumkan perselisihan faham telah berlaku antara dia dan suspek yang merupakan anak saudaranya.
“Perselisihan faham antara mereka berlaku kerana telah menumpahkan cat di hadapan rumah dan membuang botol minuman keras sehingga pecah.
“Suspek yang berusia 36 tahun itu juga telah memukul ibu pengadu (mangsa) sehingga menyebabkan kesakitan pada muka mangsa,” katanya dalam kenyataan hari ini.
Menurut Farouk, motif kejadian adalah disebabkan mangsa tidak berpuas hati terhadap suspek yang telah membuat sepah di kawasan hadapan rumah mangsa.

“Suspek yang bekerja sebagai buruh binaan berjaya ditangkap oleh anggota Unit Ronda Bermotosikal (URB) Zon 3 Ibu Pejabat Daerah (IPD) Ampang Jaya sekitar pukul 9.45 malam.
“Hasil semakan mendapati suspek mempunyai tiga rekod lampau yang melibatkan kes jenayah manakala, permohonan reman pertama dibenarkan selama empat hari bermula hari ini sehingga Khamis ini,” ujarnya.
Jelasnya lagi, kes disiasat mengikut Seksyen 323 Kanun Keseksaan/ 18A Akta Keganasan Rumah Tangga kerana dengan sengaja menyebabkan kecederaan. -KOSMO! ONLINE


Permohonan pas sempadan di Kulim, UTC Alor Setar ditutup sementara
Oleh MOHD. RAFIE AZIMI

30 Januari 2023, 5:03 pm
ALOR SETAR – Perkhidmatan menyediakan pas sempadan di Pejabat Jabatan Imigresen Malaysia (JIM) Cawangan Kulim serta Pusat Transformasi Bandar (UTC) Alor Setar dan Sungai Petani ditutup sementara berikutan kerja-kerja penyelenggaraan.
Pengarah Imigresen Kedah, Mohd. Ridzzuan Mohd. Zain berkata, pihaknya sedang melakukan transformasi berkaitan beberapa perkara termasuk sistem penyampaian bagi memastikan khidmat lebih baik dapat diberikan kepada masyarakat.
Justeru katanya, orang ramai yang berhasrat untuk membuat pas sempadan boleh berbuat demikian di Kompleks Imigresen, Kastam, Kuarantin dan Keselamatan (ICQS) Kota Putra, Durian Burung di Padang Terap dan ICQS Bukit Kayu Hitam.
“Hanya khidmat penyediaan pas sempadan sahaja yang dihentikan secara sementara di ketiga-tiga lokasi tersebut. Lain-lain perkhidmatan termasuk berkaitan urusan passport berjalan seperti biasa,” katanya pada sidang akhbar di pejabatnya di Anak Bukit dekat sini, hari ini.
Sementara itu, Mohd. Ridzzuan berkata, pihaknya turut mengambil maklum mengenai aduan orang ramai terutama di media sosial berkaitan kesesakan di Pejabat JIM Kulim.
“Sehubungan itu, kami akan tempatkan lebih ramai kakitangan di situ bagi mengurangkan kesesakan dan pejabat akan beroperasi pada hujung minggu iaitu Jumaat dan Sabtu bermula pukul 8 pagi hingga 12.30 tengah hari,” ujarnya.

Katanya, bagi hari-hari biasa pula, waktu kerja dipanjangkan dari pukul 8 pagi hingga 5 petang sebelum ini kepada 8 pagi hingga 7 malam.
Mengulas lanjut katanya, inisiatif lain yang diambil bagi mengurangkan kesesakan adalah mana-mana individu yang sekadar mahu mengutip pasport setelah permohonan diluluskan, tidak perlu lagi beratur dan mengambil nombor giliran. – KOSMO! ONLINE


2 maut, 3 cedera, kemalangan kereta dan van
Oleh SHAMSUL KAMAL AMARUDIN

30 Januari 2023, 4:36 pm
BERUAS – Dua warga emas maut manakala tiga cedera apabila sebuah kereta Perodua Kelisa terlibat kemalangan dengan sebuah van pekerja di Jalan Beruas-Parit, dekat sini hari ini.
Dalam kemalangan itu, pemandu Kelisa, Fatimah Mohd. Ali, 64, dan seorang penumpang belakang, Mohd. Ibrahim Md. Deram, 77, maut di lokasi kejadian.
Sementara, dua lagi penumpang, seorang lelaki berusia 70 tahun dan wanita berusia 53 tahun cedera dan dihantar ke Hospital Seri Manjung (HSM) untuk menerima rawatan.
Seorang lagi yang cedera ialah seorang wanita yang memandu van berseorangan, hanya mengalami kecederaan ringan dan dihantar ke klinik kesihatan berhampiran untuk menerima rawatan.
Difahamkan, kesemua empat orang dalam Kelisa dari Kampung Simpang Tiga Beruas dalam perjalanan ke Klinik Kesihatan Beruas untuk menjalani pemeriksaan kesihatan rutin.
Kemalangan itu juga mengakibatkan kereta Kelisa tercampak ke tebing jalan sedalam kira-kira tiga meter.

Dalam pada itu, Ketua Balai Bomba dan Penyelamat Pantai Remis, Penolong Penguasa Bomba Akmal Azizi Elias, memaklumkan pihaknya menerima panggilan kecemasan pada pukul 9.04 pagi.
Jelasnya, seramai 13 anggota terdiri daripada tujuh anggota Balai Bomba dan Penyelamat (BBP) Pantai Remis dan selebihnya dari BBP Parit bergegas ke lokasi kejadian. – KOSMO! ONLINE


Lans Koperal didakwa subahat lupus, curi barang kes ketum
Oleh ROSALWANI CHE SOH

30 Januari 2023, 3:52 pm
PASIR PUTEH – Seorang anggota polis berpangkat lans koperal didakwa di Mahkamah Majistret di sini hari ini atas tuduhan bersubahat melupus dan mencuri barang kes bagi kesalahan ketum tiga minggu lalu.
Tertuduh, Bob Fuzainey Hazoni, 41, bagaimanapun mengaku tidak bersalah bagi dua pertuduhan tersebut di hadapan Majistret Mohammad Nazri Abdul Rahim.
Tertuduh bersama dua yang masih bebas didakwa menyebabkan keterangan kes tersebut hilang dengan niat melindungi daripada hukuman undang-undang.
Kesalahan dilakukan di Balai Polis Cherang Ruku di sini pada pukul 3 pagi hingga 4 pagi, 10 Januari lalu dan didakwa mengikut Seksyen 201 Kanun Keseksaan yang membawa hukuman penjara hingga tujuh tahun atau denda.
Bob Fuzainey turut didakwa bersubahat bersama-sama dua lelaki yang masih bebas mencuri di stor barangan kes balai polis sama pada masa dan tarikh sama.
Tertuduh didakwa mengikut Seksyen 109 Kanun Keseksaan yang membawa hukuman penjara sehingga 14 tahun atau denda.

Timbalan Pendakwa Raya, Siti Asma’a Che Omar menawarkan jaminan sebanyak RM20,000, namun peguam Ahmad Adha Amir Yasser Amri memohon jaminan dikurangkan kerana anak guamnya menjaga bapa yang menghidap penyakit jantung, isteri dan empat anak.
Mahkamah membenarkan tertuduh diikat jamin RM7,000. – KOSMO! ONLINE


Polis sopan berbisik kejutkan pencuri motosikal lena tidur
Oleh KOSMO!

30 Januari 2023, 4:47 pm
JAKARTA – Sebuah klip video tular di media sosial Indonesia memaparkan anggota polis berbisik ketika mengejutkan seorang pencuri motosikal yang sedang nyenyak tidur di rumahnya, lapor laman berita Suara.com.
Video itu dimuat naik dalam akaun Instagram @fakta.indo. Serbuan itu dibuat oleh Pasukan Polis Manado.
Ketika kejadian, beberapa anggota polis menyerbu rumah lelaki tersebut, tetapi mendapati suspek sedang tidur di dalam bilik.
Polis kemudian mengejut lelaki itu dan memintanya memakai baju.
“Heh, pakai baju,” bisik salah seorang polis kepada suspek.
Polis itu kemudian memegang tangan suspek dan bertanya di mana telefonnya. Suspek kelihatan masih mamai sebelum menyerahkan telefon bimbitnya.

Video itu mendapat perhatian netizen di ruangan komen.
“Roh belum sampai, badannya sudah sampai di balai polis,” komen seorang netizen. – Agensi


Song Joong-ki umum kahwini Katy Louise Sanders
Oleh NUR AL-FAIRUZA SYARFA NOR SAIDI

30 Januari 2023, 4:04 pm
PELAKON terkenal Korea Selatan, Song Joong-ki mengejutkan peminat apabila berkongsi berita gembira sudah berkahwin dengan teman wanitanya, Katy Louise Saunders.
Demi menjaga hati peminat, Joong-ki mengumumkan berita tergempar tersebut menerusi sepucuk surat tulisan tangan yang dimuat naik dalam fan cafe rasmi miliknya.
“Kami ingin mempunyai keluarga bahagia bersama dan berusaha untuk menunaikan janji antara satu sama lain.
“Dengan itu kami juga bersyukur bakal menerima satu perkara berharga (anak) dalam hidup kami kelak.
“Jadi, berdasarkan rasa cinta dan kepercayaan yang mendalam, hari ini kami telah mendaftar perkahwinan untuk memulakan kehidupan sebagai pasangan suami isteri,” katanya.
Dalam pada itu, pelakon drama Reborn Rich itu turut menyifatkan teman wanitanya sebagai insan yang mampu mengubah kehidupannya kepada lebih baik.

“Saya berjanji untuk hidup bersama dengan Katy yang banyak menyokong saya setiap masa.
“Dia seorang wanita yang sangat baik dan bersemangat dalam melakukan apa-apa dalam hidupnya.
“Terima kasih kerana kehadirannya telah mengubah kehidupan saya menjadi lelaki yang lebih baik,” jelasnya.
Terdahulu, Joong-ki mengesahkan hubungannya bersama Katy yang merupakan wanita British pada bulan lalu.
Joong-ki pernah mendirikan rumah tangga dengan aktres popular, Song Hye-kyo pada 2017 selepas sama-sama membintangi drama fenomena, Decendants Of The Sun.
Bagaimanapun, jodoh mereka tidak panjang dan bercerai pada 2019. – KOSMO! ONLINE


Mahkamah: Wang RM21.7 juta dipulangkan semula kepada 11 entiti
Oleh NUZULSHAM SHAMSUDDIN

30 Januari 2023, 4:08 pm
PUTRAJAYA – Sebanyak RM21.7 juta yang dikaitkan dengan penyelewengan dana 1Malaysia Development Berhad (1MDB) dan disita daripada 11 entiti termasuk parti-parti politik akan dipulangkan semula kepada pihak yang terlibat.
Ia selepas pihak pendakwaan menarik balik rayuan mereka terhadap keputusan Mahkamah Tinggi Kuala Lumpur yang menolak permohonan mereka untuk menyita dan melucut aset tersebut di Mahkamah Rayuan di sini hari ini.
Semasa prosiding ,Timbalan Pendakwa Raya, Kamal Baharin Omar turut memaklumkan kepada panel tiga hakim yang diketuai oleh Datuk Seri Kamaludin Md. Said bahawa notis penarikan balik tersebut telah difailkan pada Jumaat lalu.
Entiti-entiti yang akan memperolehi kembali wang yang disita Suruhanjaya Pencegahan Rasuah (SPRM) berjumlah RM21,771,626.87 ialah Jakel Trading Sdn. Bhd. (RM10,747,042.77), Mediaedge CIA Sdn. Bhd. (RM4,631,602), AGA Touch Sdn. Bhd. (RM3 juta) dan Yayasan Persatuan Bekas Anggota Kemas Malaysia (PBAKM) (RM100,000).
Selain itu, turut menerima kembali wang yang disita ialah Barisan Nasional Johor (RM957,395.65), Umno Pekan (RM700,000), Umno Johor (RM677,872.55), Jakel Trading (RM628,314), Parti Rakyat Bersatu Sarawak (RM188,132.26), bekas Menteri Tanah dan Pembangunan Koperasi Tan Sri Kasitah Gaddam(RM100,000) dan pengarah firma penyelidikan Centre for Strategic Engagement Sdn Bhd, Sim Sai Hoon (RM41,261.64).
Sementara itu, tiga lagi permohonan rayuan oleh Parti Bersatu Rakyat Sabah, Badan Perhubungan MCA Pahang serta keluarga bekas Ahli Parlimen Paya Besar dan Ketua Umno Bahagian Allahyarham Datuk Seri Abdul Manan Ismail masih lagi berterusan.

Bagaimanapun, mahkamah dimaklumkan bahawa peguam bagi ketiga-tiga entiti terbabit boleh menghantar representasi kepada Jabatan Peguam Negara (AGC).
Sebelum ini, Mahkamah Tinggi Kuala Lumpur membenarkan permohonan SPRM untuk melucut hak wang milik tiga entiti iaitu PBRS (RM1,000,000), Badan Perhubungan MCA Pahang (RM835,258.19) dan keluarga Allahyarham Abdul Manan (RM265,146.16) yang kesemuanya berjumlah RM2.1 juta.
Pengurusan kes bagi ketiga-tiga entiti itu ditetapkan pada 28 Mac ini.
Selain Kamaludin, dua lagi panel hakim yang turut bersidang ialah Datuk Abu Bakar Jais dan Datuk Supang Lian.
Pada Jun 2019, bekas Ketua Pesuruhjaya SPRM, Latheefa Koya memberitahu pihak berkuasa itu telah memfailkan permohonan lucut harta terhadap 41 responden yang dikatakan menerima wang daripada bekas Perdana Menteri, Datuk Seri Najib Razak yang dikatakan hasil penyelewengan dana syarikat 1MDB.
Permohonan sitaan itu dibuat mengikut Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram (AMLATFPUAA) 2001. – KOSMO! ONLINE


Malaysia, Singapura meterai tiga perjanjian
Oleh KOSMO!

30 Januari 2023, 4:51 pm
PETALING JAYA – Malaysia dan Singapura hari ini telah memeterai tiga perjanjian meliputi aspek keselamatan siber, digital dan ekonomi hijau.
Perdana Menteri, Datuk Seri Anwar Ibrahim berkata, dua rangka kerja melibatkan kerjasama dalam ekonomi digital serta ekonomi hijau itu ditandatangani Menteri Perdagangan Antarabangsa dan Industri, Tengku Datuk Seri Zafrul Tengku Abdul Aziz dan rakan sejawatnya, Gan Kim Yong bagi pihak Singapura.
“Menteri Komunikasi dan Digital, Fahmi Fadzil pula mewakili Malaysia untuk menandantangani memorandum persefahaman (MoU) bagi mempromosikan kerjasama dari aspek data, keselamatan siber dan ekonomi digital,” katanya di laman Facebook hari ini.
Terdahulu, Anwar mengetuai delegasi Malaysia dalam pertemuan bersama Perdana Menteri Singapura, Lee Hsien Loong bersama delegasi di The Istana.
“Menerusi pertemuan ini kami sebagai kawan rapat dan jiran dapat bekerjasama secara konstruktif serta menghasilkan situasi menang-menang dengan faedah yang ketara untuk rakyat dan lapangan perniagaan kedua-dua negara,” ujarnya.
Lawatan rasmi Anwar ke Singapura hari ini turut disertai isterinya, Datin Seri Wan Azizah Wan Ismail, Menteri Luar Negeri, Datuk Seri Zambry Abd Kadir, Menteri Pengangkutan, Anthony Loke dan Menteri Perdagangan Antarabangsa dan Industri, Tengku Datuk Seri Zafrul Tengku Abdul Aziz.

Delegasi tersebut juga turut diiringi Menteri Komunikasi dan Digital, Fahmi Fadzil, Premier Sarawak, Tan Sri Abang Johari Tun Openg dan Menteri Besar Johor, Datuk Onn Hafiz Ghazi.-KOSMO! ONLINE


KJ cari kelab sesuai, akui terima pelbagai tawaran
Oleh SITI A'ISYAH SUKAIMI

30 Januari 2023, 4:45 pm
PETALING JAYA – Bekas Ketua Pemuda UMNO, Khairy Jamaluddin Abu Bakar tidak menolak berkemungkinan untuk bertanding pada Pilihan Raya Negeri (PRN) akan datang, sama ada sebagai calon bebas atau menjadi ahli mana-mana parti politik di negara ini.
Menurutnya, pada masa ini beliau belum membuat sebarang keputusan untuk menyertai mana-mana parti politik selain mengakui ada pelbagai pihak yang menawarkannya peluang bukan hanya politik, bahkan bidang akademik dan korporat.
“Selepas saya kalah di kerusi Parlimen Sungai Buloh dan dibuang parti, saya menerima pelbagai tawaran dan berterima kasih terhadap peluang-peluang tersebut. Ianya (tawaran) pelbagai iaitu daripada politik, akademik, malah korporat.
“Saya sangat cintakan bola sepak, saya ‘free transfer’ sekarang ini. Saya mencari kelab dan meneliti setiap pilihan tersebut yang sesuai untuk saya bergerak ke hadapan. Bagaimanapun ia bukan keputusan yang boleh dibuat secara ringan.
“Ia sesuatu yang serius misalnya bisnes atau politik. Sudah tentu saya masih mahu terlibat dengan politik, tapi bilakah untuk berada di barisan hadapan politik, saya perlukan masa,” katanya menerusi temu bual bahasa Inggeris rancangan The Breakfast Grille dikendalikan saluran radio BFM.
Dalam pada itu, Khairy Jamaluddin yang juga bekas Menteri Kesihatan memberikan contoh, bertanding di PRN adalah salah satu peluang untuk menonjolkan diri.

“Semua peluang-peluang tersebut ada ‘di atas meja’, tapi saya perlu melihat dan mengkajinya terlebih dahulu. Selama 23 tahun hidup saya dalam satu parti politik sahaja, jadi sukar untuk saya teruskan ke hadapan.
“Sepanjang pengetahuan saya, saya dibuang daripada parti. Justeru saya perlu selaraskan semula dengan realiti,” katanya.
Ditanya kriteria sesuatu parti yang dicari sekiranya menyertai parti politik lain, beliau menjelaskan, ia mesti sejajar dengan wawasannya sendiri untuk negara iaitu bersifat inklusif, progresif serta berkaitan tadbir urus yang baik.
“Mesti selesa dan ada keserasian. Sudah tentu menyertai parti baharu akan membuatkan rasa janggal pada mulanya, tapi itulah politik iaitu memenangi hati setiap orang. Dalam masa sama ia mesti sejajar dengan wawasan anda,” katanya.
Sementara itu, Khairy Jamaluddin berkata, beliau sangat terbuka dan bersedia mendengar penjelasan mana-mana pihak yang ingin berjumpa dengannya.
“Saya akan mendengar setiap orang yang hendak berjumpa dengan saya. Saya akan dengar apa yang mereka hendak cakap, tapi mesej saya ialah jangan terburu-buru. Saya sangat terbuka kepada sesiapa yang mahu berjumpa saya,” katanya. – KOSMO! ONLINE


Pelajar perubatan UK disaran pulang, bawa kepakaran
Oleh KOSMO!

30 Januari 2023, 4:16 pm
PETALING JAYA – Komuniti dan pelajar negara dalam bidang perubatan di United Kingdom (UK) diharapkan membawa pulang kepakaran sekali gus mengukuhkan jaringan dalam perkembangan sektor kesihatan Malaysia.
Menteri Kesihatan, Dr. Zaliha Mustafa berkata, para pelajar diseru agar mengumpulkan segala ilmu yang mampu diperoleh untuk dibawa pulang ke negara.
“Himpun sebanyak mungkin ilmu dan kepakaran di sini (London), bawa pulang ke tanah air dan bantu kami memperkukuh sektor kesihatan.
“Tinggi harapan saya agar diaspora perubatan di UK akan terus mengukuh jaringan dengan perkembangan sektor kesihatan di Malaysia,” katanya ketika berucap pada Majlis Makan Malam Bersama Komuniti dan Pelajar Perubatan di Malaysia Hall, London, yang dimuat naik menerusi hantaran di Facebook, hari ini.
Zaliha berkata, beliau percaya golongan itu mempunyai peranan untuk membantu merealisasikan apa yang diperjuangkan Kementerian Kesihatan (KKM) menerusi Kertas Putih Kesihatan (HWP).
Terdahulu, Kosmo! melaporkan industri perubatan Malaysia bakal berdepan isu kekurangan kakitangan apabila ramai doktor muda memilih luar negara sebagai tempat mencari rezeki atas alasan sukar mengembangkan cita-cita sebagai pakar sepanjang berkhidmat di negara ini.

Rata-rata yang berpindah memberi alasan bahawa tekanan emosi dan psikologi ekoran persekitaran negatif menyebabkan golongan tersebut berhijrah ke tempat yang lebih menghargai kepakaran mereka. – KOSMO! ONLINE


Permohonan cabar tuntutan waris Sulu di Mahkamah Rayuan Luxembourg
Oleh AMREE AHMAD

30 Januari 2023, 3:14 pm
PUTRAJAYA – Malaysia sedang mengambil tindakan untuk mencabar perintah Exequatur yang dikeluarkan secara ‘ex-parte’ ke atas tuntutan individu yang mendakwa mereka sebagai waris Sultan Sulu.
Menteri di Jabatan Perdana Menteri (Undang-Undang dan Reformasi Institusi), Datuk Seri Azalina Othman berkata, tindakan itu bakal dibuat di Mahkamah Rayuan Luxembourg.
“Ia susulan tindakan kerajaan Malaysia dengan serta-merta memohon kepada mahkamah di negara itu untuk mendapatkan relif interim,” katanya menerusi kenyataan di sini hari ini.
Langkah berkenaan ekoran sebuah mahkamah di Luxembourg pada 24 Januari lalu telah mengeluarkan keputusan bagi melepaskan penahanan yang dipohon pada 11 Julai 2022.
Perintah penahanan berasaskan ‘Final Award’ dan ‘Preliminary Award’ itu dikemukakan oleh beberapa individu yang mendakwa mereka konon sebagai waris kepada Sultan Sulu.
Ia dikeluarkan penimbang tara, Dr. Gonzalo Stampa tahun lepas masing-masing pada 28 Februari dan 25 Mei 2022 lalu yang mengiktiraf award dikatakan tersebut di Luxembourg.

Mengulas lanjut, Azalina berkata, Malaysia sudah dengan serta-merta bertindak dan sesi pendengaran permohonan itu telah berlangsung pada 5 Disember lalu di negara tersebut.
Kerajaan Malaysia, tegas Azalina, tidak akan berhenti berusaha untuk melindungi dan memelihara kepentingan serta kekebalan kedaulatan Malaysia pada sepanjang masa. – KOSMO! ONLINE


Projek LCS diteruskan, dikurangkan dari enam kepada lima buah
Oleh KOSMO!

30 Januari 2023, 3:28 pm
PETALING JAYA – Kementerian Pertahanan bersetuju untuk meneruskan perolehan kumpulan pertama projek kapal tempur pesisir (LCS) seperti dalam perancangan sebelum ini.
Bagaimanapun kata Panglima Tentera Laut, Laksamana Datuk Abdul Rahman Ayub, jumlah kapal tersebut dikurangkan daripada enam unit kepada lima unit selepas proses permohonan semula dilakukan.
Beliau berkata, keputusan itu dibuat selepas perbincangan semula dengan kerajaan yang bersetuju meneruskan projek kapal terbabit.
“Pada asalnya memang enam, tetapi semasa kita mengemukakan permohonan dan dibincangkan semula perkara ini, kita persetujui kurangkan kepada lima sahaja. Jadi kita harap dapatlah lima itu.
“Projek LCS memang diteruskan seperti biasa. Pelaksanaannya adalah baik dan ada perjanjian tambahan keenam yang akan ditandatangani tidak lama lagi.
“Ini membolehkan proses seterusnya berjalan dan pembinaan dilaksanakan seperti dirancang,” katanya pada sidang akhbar selepas Majlis Perutusan Ulung Panglima Tentera Laut ke-18, di Auditorium Wisma Pertahanan, Kementerian Pertahanan, di sini, hari ini.

Majlis itu turut dihadiri kira-kira 350 warga Tentera Laut Diraja Malaysia (TLDM) dan disiarkan secara langsung ke semua markas formasi TLDM di seluruh negara.


Pasar daun ketum serendah RM10 di Thailand
Oleh SYED AZLAN SAYED HIZAR

30 Januari 2023, 3:44 pm
PADANG BESAR – Polis merampas hampir satu tan daun ketum yang disyaki mahu diseludup ke Thailand selepas menahan dua lelaki dalam dua serbuan berasingan di sini baru-baru ini.
Ketua Polis Daerah Padang Besar, Asisten Komisioner Mohd. Shokri Abdullah berkata, tangkapan pertama melibatkan lelaki tempatan berusia 35 tahun di Guar Jentik, di sini kira-kira pukul 1 tengah hari, kelmarin.
Katanya, suspek yang memandu kereta jenis Proton Satria ditahan selepas melarikan diri daripada anggota polis trafik.
“Hasil pemeriksaan ke atas kereta itu menemui 48 bungkusan plastik hitam mengandungi daun ketum seberat 480 kilogram (kg) bernilai RM4,800,” katanya pada sidang akhbar di sini hari ini.
Menurutnya, siasatan lanjut mendapati suspek sering menukar jenis kenderaan dan tempat simpanan daun ketum bagi mengelak dikesan pihak berkuasa selain aktif dalam kegiatan itu sejak pertengahan tahun lalu dengan mendapat upah RM250 daripada pembekal di negara jiran.
“Suspek mendapatkan bekalan daun ketum pada harga RM6 sebelum dijual di negara jiran pada harga RM10 sekilogram dengan mencari sendiri pasaran di sana,” ujarnya.

Dalam pada itu, beliau berkata, seorang lagi lelaki tempatan dicekup di sebuah stor tidak bernombor di Wang Kelian pada pukul 12.10 tengah malam, semalam.
Katanya, turut ditemui 19 guni putih mengandungi ketum daun ketum seberat kira-kira 500kg bernilai RM5,000. – KOSMO! ONLINE


Balai Polis Pagoh yang baharu selepas 74 tahun
Oleh NUR ALINA HASSAN

30 Januari 2023, 3:04 pm
MUAR – Setelah 74 tahun digunakan sebagai fungsi keselamatan dan pencegahan jenayah kepada masyarakat awam, Balai Polis Pagoh kini digantikan dengan bangunan baharu yang lebih kukuh dan tersergam.
Pengarah Pengurusan Bukit Aman, Datuk Seri Zaini Jass berkata, pembinaan balai baharu yang menelan kos sehingga RM10 juta itu adalah selaras dengan keperluan penduduk berikutan lokasi semakin pesat dan membangun.
“Di bawah Rancangan Malaysia ke-9 (RMK-9), sebanyak RM10 juta telah diperuntukkan bagi pembinaan Balai Polis Pagoh dengan kelengkapan moden melibatkan 8.26 ekar dan ia dibina berdasarkan faktor keselamatan struktur bangunan asal yang tidak lagi sesuai dengan peredaran masa.
“Selain itu, taraf ketua balai di sini juga telah dinaik taraf dengan kekuatan daripada pegawai inspektor serta 15 anggota,” katanya ketika berucap dalam Majlis Perasmian Balai Polis Pagoh, Ibu Pejabat Polis Daerah (IPD) Muar, di sini, hari ini.
Menurut Zaini, penduduk di kawasan ini kini meliputi sehingga 20,482 selain kewujudan hab universiti yang mana ia sekaligus menjadikan Pagoh memerlukan kawalan keselamatan daripada pihak Polis Diraja Malaysia (PDRM) dengan lebih efisien.
Walaubagaimanapun katanya, balai polis lama yang dibina pada tahun 1934 akan terus kekal dan dipelihara bagi menjadikan ia sebagai memorial di Balai Polis Pagoh ini. – KOSMO! ONLINE


Mahkamah: Nelayan antara tiga didenda RM7,300, judi piala dunia
Oleh DIYANATUL ATIQAH ZAKARYA

30 Januari 2023, 2:44 pm
MELAKA – Tiga lelaki termasuk seorang nelayan didenda RM7,300 oleh Mahkamah Majistret di sini, hari ini selepas mengaku bersalah membuat pertaruhan bola sepak Piala Dunia 2022, Disember lalu.
Majistret Sharda Shienha Mohd. Suleiman menjatuhkan hukuman itu terhadap tertuduh, Richard Danker, 54, Linus Hilary Pinto, 60, dan Lim Soon Boon, 34, yang membuat pengakuan tersebut sejurus pertuduhan dibacakan secara berasingan oleh jurubahasa mahkamah.
Mengikut pertuduhan, Richard dan Linus, didapati telah membuat pertaruhan bola sepak Piala Dunia FIFA Qatar 2022 secara dalam talian dengan menggunakan telefon bimbit membabitkan nilai RM150,250 di Medan Portugis, Kampung Portugis pada pukul 4 dan 4.10 pagi, 14 Disember 2022.
Soon Boon pula didapati bersalah melakukan kesalahan sama berjumlah RM75,000 di tepi Jalan Daranjo, Kampung Portugis, Melaka kira-kira pukul 6.40 petang, 10 Disember 2022.
Terdahulu, kesemua tertuduh yang tidak diwakili peguam merayu agar hukuman berbentuk denda yang rendah diberikan dengan Richard memberikan alasan hanya bekerja sebagai nelayan, manakala Linus penganggur dan Soon Boo pekerja restoran.
Selepas mendengar rayuan kedua belah pihak, Sharda kemudian menetapkan denda sebanyak RM2,500 terhadap Richard, manakala Linus dan Soon Boon masing-masing didenda RM2,400. – KOSMO! ONLINE


Amaran angin kencang laut bergelora hingga 31 Januari
Oleh MUHAMMAD NAJIEB AHMAD FUAD

30 Januari 2023, 2:33 pm
PETALING JAYA – Jabatan Meteorologi Malaysia (MetMalaysia) mengeluarkan amaran angin kencang dan laut bergelora yang dijangka berlaku di beberapa kawasan perairan negara hingga esok (31 Januari).
MetMalaysia dalam laman sesawangnya memaklumkan amaran kategori ketiga membabitkan kejadian angin kencang timur laut berkelajuan 60 kilometer sejam (kmsj) dengan ombak melebihi 4.5 meter (m) dijangka berlaku di kawasan perairan Johor Timur, Pahang, Terengganu dan Kelantan.
“Keadaan angin kencang dan laut bergelora ini adalah berbahaya kepada semua aktiviti pantai dan perkapalan termasuk pekerja di pelantar minyak,” kata jabatan itu.
Amaran kenaikan paras air laut turut dikeluarkan MetMalaysia yang dijangka berlaku di kawasan perairan Johor Timur, Pahang, Terengganu dan Kelantan sehingga esok dan keadaan itu berisiko kepada limpahan air laut di pesisir pantai.
Selain itu, MetMalaysia turut mengeluarkan amaran angin kencang dan laut bergelora bagi aktiviti perkapalan hingga esok.
“Amaran kategori ketiga membabitkan fenomena angin kencang timur laut dengan kelajuan melebihi 60 kmsj dengan ombak mencapai ketinggian melebihi 4.5 meter dijangka berlaku di kawasan perairan Tioman, Condore, utara Bunguran dan Reef North.

“Bagi amaran kategori kedua pula angin kencang timur laut berkelajuan 50 hingga 60 kmsj dengan ombak mencapai ketinggian sehingga 4.5 meter dijangka berlaku di kawasan perairan selatan Samui, selatan Bunguran, tenggara Reef North, utara Reef South, Layang-Layang dan barat Palawan,” ujarnya.
MetMalaysia turut mengeluarkan amaran angin kencang dan laut bergelora kategori pertama di kawasan perairan selatan Reef South, Labuan dan timur Palawan.
Dalam pada itu, amaran hujan lebat berterusan kategori buruk juga dikeluarkan dan dijangka berlaku di Sarawak iaitu di daerah Kuching, Serian, Samarahan, Sibu (Sibu dan Selangau) dan Mukah (Daro, Matu, Dalat dan Mukah) dan Sabah melibatkan Sandakan (Telupid, Beluran dan Sandakan) dan Kudat hingga Rabu (1 Februari).
“Bagi amaran kategori waspada hujan berterusan dijangka berlaku di negeri Pahang di Kuantan, Pekan dan Rompin; Johor di daerah Mersing dan Kota Tinggi; Sarawak di Sri Aman, Betong, Sarikei, Sibu (Kanowit), Mukah (Tanjung Manis), Kapit (Song) dan Bintulu dan Sabah melibatkan Pantai Barat (Ranau dan Kota Belud) dan Sandakan (Kinabatangan) hingga Rabu ini,” katanya.
Amaran hujan tahap waspada pada hari ini, dijangka berlaku di negeri Kelantan dengan daerah terlibat iaitu Tumpat, Pasir Mas, Kota Bharu, Bachok dan Pasir Puteh manakala Terengganu melibatkan semua daerah. – KOSMO! ONLINE


Banjir: Mangsa di Pahang meningkat kepada 219 orang
Oleh ABDUL RASHID ABDUL RAHMAN

30 Januari 2023, 2:57 pm
ROMPIN – Selepas dua hari menyaksikan penurunan, mangsa banjir di negeri ini hari ini kembali meningkat kepada 219 orang berbanding 200 orang yang direkodkan semalam.
Pengarah Angkatan Pertahanan Awam (APM) Pahang, Che Adam A. Rahman berkata, kesemua mangsa daripada 70 keluarga di daerah Rompin itu ditempatkan di tiga Pusat Pemindahan Sementara (PPS) di daerah ini.
“Seramai 171 mangsa daripada 54 keluarga ditempatkan di PPS Balai Raya Setajam, 27 mangsa daripada lapan keluarga ditempatkan di PPS Balairaya Kampung Denai dan 21 mangsa daripada lapan keluarga ditempatkan di Balairaya Kampung Jawa.
“Pasukan APM terus melakukan pemantauan di kawasan dinaiki air dan juga kawasan berisiko banjir,” katanya di sini hari ini.
Menurutnya pada masa ini hanya Sungai Keratong di Rompin berada pada paras bahaya. – KOSMO! ONLINE


KKM kekal komited tangani permasalahan kusta
Oleh KAMARIAH KHALIDI

30 Januari 2023, 3:36 pm
PUTRAJAYA – Malaysia merekodkan peningkatan kes kusta baharu sebanyak 15.5 peratus atau 164 kes pada tahun 2022, berbanding tahun sebelumnya iaitu sebanyak 142 kes.
Menteri Kesihatan, Dr. Zaliha Mustafa berkata, peningkatan itu adalah hasil daripada pengesanan kes secara aktif di lokaliti endemik yang dilakukan oleh anggota kesihatan di peringkat daerah.
Menurut beliau, di peringkat global, penyakit kusta menunjukkan peningkatan pada tahun 2021 iaitu sebanyak 10.2 peratus atau 140,594 kes baharu berbanding tahun 2020 (128,405 kes baharu).
“Pada 29 Januari 2023, Hari Kusta Sedunia disambut untuk memperingati mereka terkesan akibat penyakit ini dan memberi kesedaran bahawa kusta masih wujud serta masyarakat perlu memainkan peranan di dalam memastikan kesejahteraan kehidupan pesakit diteruskan.
“Penyakit yang sering terpalit dengan stigma dan diskriminasi ini perlu diuar-uarkan agar masyarakat mengetahui bahawa ia adalah sejenis penyakit berjangkit yang tiada kaitan dengan keturunan selain boleh sembuh,” katanya dalam kenyataan di sini hari ini.
Jelasnya, sejak empat dekad yang lampau, sebanyak 18 juta pesakit kusta di dunia telah dirawat dengan pemberian rawatan WHO Multidrug Therapy (WHO -MDT) sehingga sembuh dan ini secara langsung telah mengurangkan kadar prevalen kusta di dunia sebanyak 95 peratus.

Beliau berkata, Kementerian Kesihatan (KKM) kekal komited dalam menangani permasalahan kusta dengan melakukan aktiviti kawalan dan pencegahan yang bersasar kepada golongan berisiko di peringkat lokaliti serta daerah. – KOSMO! ONLINE


Bina bangsal parkir tengah jalan, MBK ambil tindakan
Oleh KOSMO!

30 Januari 2023, 3:21 pm
PETALING JAYA – Pelik tapi benar, itulah perkataan sesuai untuk digambarkan terhadap tindakan individu yang membina sebuah parkir di tengah jalan.
Tindakan individu tersebut terbongkar selepas anggota penguatkuasa Majlis Bandaraya Kuantan (MBK) menjalankan satu pemeriksaan semalam.
Menerusi perkongsian di laman Facebook rasmi MBK, kejadian tersebut berlaku di sebuah kawasan perumahan di Seri Mahkota, Kuantan.
Jelas MBK, notis pengalihan telah dikeluarkan dan sekiranya gagal mematuhi arahan terbabit tindakan undang-undang akan dikenakan.
“Lagi kes luar biasa. Bangsal diletakkan di tengah jalan bagi tujuan parkir, kejadian berlaku di Seri Mahkota.
“Notis arahan pengalihan telah dikeluarkan. Atas kegagalan mematuhi notis , tindakan penguatkuasaan akan diambil,” tulis MBK.

Susulan perkongsian itu, rata-rata netizen mengecam perbuatan individu tidak bertanggungjawab itu kerana telah menyusahkan jiran dan pengguna jalan raya yang lain.
“Mesti rakan tetangganya dah tegur beberapa kali tetapi tak boleh jalan juga, akhirnya MBK ambil tindakan atas aduan tersebut,” kata Razman Ghazali.
Turut meninggalkan komen adalah seorang lagi pengguna dikenali sebagai Kamarul Azrin Nordin.
“Tak perlu saman, terus tunda dan robohkan sahaja bangsal itu. Bagi amaran keras pada orang lain yang buat atau berniat sama,” ujarnya. -KOSMO! ONLINE


Negara rugi RM150 juta, syarikat culas bayar SST
Oleh MOHD. HUSNI MOHD. NOOR

30 Januari 2023, 2:51 pm
PUTRAJAYA – Kerajaan mengalami kerugian sekitar RM150 juta akibat kegagalan syarikat perniagaan dan industri membayar cukai jualan dan perkhidmatan (SST) pada tahun lalu.
Timbalan Ketua Pengarah (Penguatkuasaan dan Pematuhan) Jabatan Kastam Diraja Malaysia (JKDM), Datuk Sazali Mohamad berkata, pihaknya mendapati kurang 10 peratus syarikat dan industri dikesan gagal membayar cukai berkenaan.
Beliau berkata, ahli lembaga pengarah syarikat yang gagal membayar cukai SST akan berdepan tindakan sekatan ke luar negara.
“Kami mendapati hanya sekitar 90 peratus entiti perniagaan di negara ini yang membayar cukai dengan baik setiap tahun,” katanya pada sidang akhbar selepas menyempurnakan Program Handholding SST ‘Ikrar Betul, Bayar Betul di sini, hari ini.
Katanya, walaupun jumlah yang gagal membayar cukai itu kecil, namun ia tetap memberi impak kepada kerajaan.
Sazali berkata, pihaknya merekodkan kutipan keseluruhan hasil berjumlah RM53.54 bilion tahun lalu iaitu meningkat 25.97 peratus atau RM11.0 billion berbanding kutipan RM42.50 billion tahun sebelumnya.

Menurutnya, pihaknya turut menyasarkan kutipan cukai berjumlah RM52 billion tahun ini dan komited melaksanakannya serta bersedia menghadapi sebarang cabaran dalam melaksanakan amanah kerajaan. – KOSMO! ONLINE


Ketua tukang masak melopong ganti rugi RM11.53 juta gagal selepas kantoi di Facebook
Oleh KOSMO!

31 Januari 2023, 11:16 pm
LONDON – Seorang ketua tukang masak di lapangan terbang yang mendakwa dia hampir lumpuh akibat kemalangan di tempat kerja gagal dalam tuntutan ganti rugi sebanyak £2.2 juta (RM11.53 juta) selepas menyiarkan gambar di Facebook dia berkayak bersama anak-anaknya, lapor portal berita MailOnline semalam.
Ferenc Sumegi, 49, yang tinggal di Berkshire sebelum ini mengalami sakit belakang ketika mengangkat dulang ikan di Heathrow, Britain.
Sumegi berkata, kesakitan berterusan yang tidak tertanggung menyebabkan dia terpaksa menggunakan kayu atau tongkat untuk berjalan menghabiskan masa selama 18 jam sehari dengan berbaring.
Dia menyaman bekas majikannya, Gate Gourmet UK Ltd iaitu syarikat perkhidmatan penyediaan makanan lapangan terbang sebanyak £2.2 juta sebagai pampasan atas kecederaan dan kehilangan kerjayanya di dapur.
Namun, kesnya dibatalkan dan dia diserahkan dengan bil kos mahkamah £75,000 (RM 393,214) selepas bukti di Facebook muncul menunjukkan dia berkayak, mengendong anak-anaknya dan bermain dengan seekor anjing.
Di Mahkamah Daerah Oxford pada Mac lalu, Hakim Melissa Clarke mendapati dakwaan Sumegi pada asasnya tidak jujur dan keputusan itu dikekalkan oleh hakim di Mahkamah Tinggi pada minggu lalu. – Agensi


Tiket bola macam tiket parkir
Oleh KOSMO!

31 Januari 2023, 10:19 pm
PETALING JAYA – Sekeping gambar memaparkan tiket perlawanan bola sepak menyerupai tiket parkir tular di media sosial hari ini.
Gambar berkenaan menunjukkan dua jenis tiket berlainan harga yang dijual oleh Penang FC.
Menjengah di ruangan komen, rata-rata pengguna mempertikaikan tiket bola sepak itu yang disamakan dengan tiket parkir.
Selain itu, ada juga beberapa pengguna berkongsi tiket perlawanan bola sepak di negeri-negeri lain yang lebih kurang sama malah ada juga tiket yang harganya ditulis menggunakan tangan.
“Ini tiket bola le tiket parkir?,” soal Jai Yen.
“Dah macam RMT punya baucer, separuh masa nanti ‘claim’ dekat kaunter makanan,” seloroh Fabrizio.

“Teringat zaman naik bas 2000-an tiket koyak koyak dengan konduktor bas,” kata Obei.
Dalam pada itu, ada juga pengguna yang mengesyorkan agar mana-mana pasukan menjual tiket perlawan dalam bentuk e-tiket.
“Pakai sajalah e-tiket kalau begini rupanya. Duit pun jimat dan nampak canggih,” kata Zahid.
“Ini zaman bila pakai tiket begini? Sepatutnya dah tukar ke sistem e-tiket, banyak negara lain dah buat,” kata Idin. – KOSMO! ONLINE


Malaysia, Indonesia bincang undang-undang penjualan miyak sawit
Oleh HARRITH HISHAM

31 Januari 2023, 10:11 pm
BANGI – Kerajaan Malaysia akan berbincang dengan Indonesia untuk mewujudkan undang-undang penjualan minyak sawit dan komoditi lain yang berkaitan dengan penebangan hutan.
Timbalan Perdana Menteri, Datuk Seri Fadillah Yusof berkata, perbincangan itu akan sebagai usaha menangani tohmahan terhadap minyak sawit mentah yang dibuat oleh Kesatuan Eropah (EU).
Difahamkan, perbincangan tersebut akan mengambil tempat di Indonesia pada bulan Februari depan.
“Kita semua sedia maklum bahawa industri sawit berdepan dengan cabaran besar dalam bentuk tohmahan dan kempen terancang bagi memburukkan sektor tersebut.
“Bagaimanapun, kerajaan akan terus mengeratkan hubungan kerjasama dengan Indonesia termasuk membincangkan undang-undang yang melarang penjualan sawit dan komoditi lain yang dikaitkan dengan penebangan hutan.
“Melainkan, pengimport boleh menunjukkan pengeluaran barangan khusus mereka tidak memusnahkan hutan,” katanya ketika berucap pada Majlis Anugerah Kecemerlangan Lembaga Minyak Sawit Malaysia (MPOB) 2022 di Ibu Pejabat MPOB, di sini hari ini.

Beliau yang juga Menteri Perladangan dan Komoditi berkata, strategi kerjasama dengan Indonesia serta Majlis Negara-negara Pengeluar Minyak Sawit (CPOPC) dilihat mampu memberikan tekanan kepada EU supaya Malaysia dan Indonesia tidak terus dibuli.
“Saya bersetuju bahawa negara-negara pengeluar minyak sawit perlu bersepakat dalam agar bantahan terhadap diskriminasi minyak sawit dapat dibuat secara bersepadu dan efektif,” ujarnya.
Sehubungan itu, tambahnya, Kementerian dan agensi di bawahnya akan meningkatkan usaha dengan laporan fakta yang tepat mengenai kemampanan dan kebaikan minyak sawit.
Pada masa sama, MPOB turut menerima pengiktirafan di bawah Pusat Kemajuan Bioteknologi dan Biak-baka (ABBC) yang telah dipilih sebagai penerima Anugerah Sains Mahathir 2022. – KOSMO! ONLINE


Wanita Indonesia meninggal dunia ketika lahir anak seorang diri
Oleh NOR AINNA HAMZAH

31 Januari 2023, 11:03 pm
REMBAU – Seorang ibu mengandung warganegara Indonesia disahkan meninggal dunia selepas melahirkan anak ketiga di sebuah rumah di Kampung Perigi Jernih, di sini, petang tadi.
Ketua Polis Daerah Rembau, Deputi Superintendan Hazri Mohamad berkata, kira-kira pukul 3 petang, si suami berusia 33 tahun telah mendapati isterinya berusia 32 tahun telah tidak sedarkan diri selepas melahirkan anak dalam kandungan secara sendiri.
Menurutnya, pada pukul 6 petang, pihak Klinik Kesihatan Rembau telah datang untuk melihat keadaan mangsa dan telah mengesahkan mangsa meninggal dunia.
“Anak perempuan yang telah dilahirkan berada dalam keadaan selamat dan telah ditempatkan di unit jagaan bayi di Hospital Rembau.
“Manakala, mayat wanita itu telah di hantar ke Jabatan Perubatan Forensik Hospital Rembau bagi tujuan bedah siasat esok,” katanya hari ini.
Ujar Hazri lagi, si suami telah membuat laporan di Balai Polis Rembau pada pukul 8.20 malam tadi.

Menurutnya, hasil siasatan mendapati, si suami yang bekerja sebagai buruh binaan dan wanita yang disahkan meninggal dunia itu tidak memiliki sebarang dokumen masuk ke negara ini. – KOSMO! ONLINE.


Polis iring wanita hampir bersalin dalam kereta terima anugerah
Oleh AZMI NORDIN

31 Januari 2023, 10:06 pm
KUALA LUMPUR – Tindakan pantas dua anggota polis trafik yang tular mengiringi kereta dinaiki ibu yang hampir bersalin ke hospital sejauh 20 kilometer menerima Sijil Penghargaan Khas daripada Timbalan Ketua Polis Negara, Tan Sri Razarudin Husain, hari ini.
Berkongsi pengalaman itu, Lans Koperal Mohammad Rizwan Razali bersama rakan setugasnya Lans Koperal Mohammad Najmi Daud ketika itu baru sahaja selesai menjalankan operasi di kawasan berkenaan.
Mohammad Rizwan berkata, pada awalnya dia dalam perjalanan pulang ke IPD Bachok namun terlihat sebuah kereta jenis Proton Wira yang dipandu melawan arus di laluan berkenaan.
Katanya, dia terkejut apabila mendapati pemandu tersebut membawa isterinya yang hampir bersalin dan perlu ke hospital dengan kadar segera.
“Melihat sahaja keadaan tersebut, saya terus memohon kebenaran dari ketua untuk mengiringinya ke klinik berdekatan.
“Bagaimanapun setiba di klinik, saya dapati tiada ambulans di sana dan terus mengiring wanita berkenaan ke Hospital Raja Perempuan Zainab (HRPZ) II, Kota Bharu sejauh 20 kilometer,” katanya ketika ditemui selepas Majlis Penutup Op Selamat 19 sempena Tahun Baharu Cina 2023, di sini.

Sementara itu, Mohammad Najmi berkata, dia hanya mendapat tahu tindakan dengan rakan sekerjanya itu tular tiga hari selepas kejadian tersebut berlaku.
“Saya hanya menjalankan tugas dalam membantu orang awam yang dalam kesusahan dan kecemasan.
“Penghargaan ini saya akan jadikan pemangkin semangat untuk terus berkhidmat pada masa akan datang,”katanya.
Terdahulu Kosmo! melaporkan, dua anggota polis trafik bertindak pantas mengiringi kereta dinaiki wanita yang sedang sarat mengandung ketika terperangkap dalam kesesakan jalan raya di Jelawat, Bachok, ke hospital berdekatan.
Pasangan suami isteri itu selamat tiba di HPRZ II kira-kira pukul 8 malam sebelum wanita terbabit dibawa ke wad bersalin. -KOSMO! ONLINE.